text:
Fýra ferð royndu teir seg, men Manchester City fekk ikki fatur á Riyad Mahrez í januar. Nú, eftir tógvið stríð, skiftir 27-ára gamli algerin frá Leicester.
Mahrez skoraði 13 mál fyri Leicester farna kappingarár, og tekniskt sterki leikarin fer helst at passa væl inná liðið hjá Pep Guardiola. Hann sigur sjálvur, at hann er sera spentur um møguleikan at spæla fyri City og Guardiola.
Riyad Mahrez hevur veruliga gjørt vart við seg farnu árini, og leingi hevur verið mett, at hann fer at skifta til eitt størri felag. Hann er fyrsta keypið hjá Manchester City í ár.
Keypsprísurin fyri Riyad Mahrez er áleið 60 milliónir pund. Sáttmálin millum Manchester City og Riyad Mahrez er galdandi fyri næstu fimm kappingarárini.
Mahrez er nú City-leikari
Hann gerst dýrasta keypið hjá meistaraliðnum.
Fýra ferð royndu teir seg, men Manchester City fekk ikki fatur á Riyad Mahrez í januar. Nú, eftir tógvið stríð, skiftir 27-ára gamli algerin frá Leicester.


c: text/html

text:
Steinkópur
Steinkópur (frøðiheiti Phoca vitulina) er uppi í teimum smáu kópunum, brimilin verður 150-190 cm langur og vigar 70-150 kg, opnan verður 130-170 cm long og vigar 60-110 kg. Teir eru ójavnt grámorreyðir og blettutir, grúkurin er rundbóllutur og snáðin stutt, hetta fær teir at líkjast frá láturkópi, sum hevur langvaksnan gnúk og langa snáð. Nósin kastar ullfeldin, áðrenn hann verður lagdur, og hann verður lagdur við stálgráum feldi, sum vatn rínur ikki við. Ungkópar, ið eru ikki kynsbúnir, fáa ljósamorreyðan feld. Steinkópur heldur til við strendurnar í tí lýggjara økinum norður í tað arktiska økið. Í Norðurhøvum er hann norðanfyri úr Frans Jósefslandi og Norðurnoregi, undir Svalbarði, Íslandi og serliga Suðurgrønlandi eystur í Kattegat og syðra partin í Eystarasalti og suður til strendurnar í Suðurportugal. Vestanfyri er hann suður til Cap Cod úti fyri Boston í Massachusetts. Steinkópur helt uppat at leggja í Føroyum í 18. øld; men hann sæst her regluliga. Í Norðurhøvum er steinkópur skiftur í eitt vestara og eitt eystara undirslag.
Steinkópur hevur ikki lagt í Føroyum síðan í 1800-talinum. Hóast Steinkópurin ikki hevur lagt undir Føroyum í langa tíð hevur hann verið sæddur her um leiðir við jøvnum millumbilum. Í 1963-1967 vóru skotpremiur latnar fyri kóp. Tá komu nakrir undirkjaftar av steinkópi úr Suðri. Í 2008 var ein nósi sæddur - somuleiðis í Suðri, men tað er ikki vist um hann er lagdur her, ella um hann er komin úr Hetlandi. Í bæði 2013 og 2014 var steinkópur sæddur í Eysturoynni. Hetta eru møguliga tekin um, at Steinkópurin er á veg aftur til Føroya. Nógvur steinkópur var undir Føroyum fyrr, men í farnu øld doyði hann út her. Umframt at steinkópur Phoca vitulina og láturkópur Halichoerus grypus ikki líkjast – steinkópur hevur eitt runt høvd mótsett láturkópi, ið hevur eitt langt trýn, so leggur steinkópur um summarið, meðan láturkópur leggur tíðliga á vetri. Steinkópanósin verður lagdur uttan tað hvíta loðskinnið, ið er so eyðkent fyri láturkópanósan, og kann tí svimja, beinan vegin hann er lagdur. Steinkópanósin sýgur mammuna í 4 vikur, eftir hann er lagdur og lívbjargar síðani sær sjálvum. Steinkópur leggur í mai-juni á skerjum og smáhólmum inni á sundum og fjarðum. Væl lá tí fyri at sláa steinkóp, og veðrið var til vildar hesa ársins tíð, so steinkópurin kólnaði burtur. Onkur hendinga steinkópur er tó at síggja. Vaksin steinkópur er sæddur av og á kring oyggjarnar, men tá hevur mann hildið tað verið talan um gestir úr Íslandi ella Hetland i.
Steinkópur etur fisk. Føðin broytist alt eftir, hvat ið er at fáa, til dømis hýsa, glýsingur, nebbasild, toskur, hvítingur, sild, skrubba og reyðsprøka, harumframt ryggleys djór. Steinkópur er rættiliga støðufastur og heldur seg við útgrunnar strendur, sandgrynnur og sandriv, har hann fær ligið og sólað sær. Tað kann bera á, at nósar í vána veðri, ella tí fólk órógvar teir, villast burtur frá mammuni. Hesir nósar verða nevndir ýlarar, tí teir ýla eftir opnuni, og teir minstu koma sjáldan undan. Steinkópur látrast stutt eftir, at nósin er lagdur, og av tí at fostrið ikki fer at mennast fyrr enn 5-3 mánaðir seinni, er opnan kviðin í níggju mánaðir. Nýlagdur nósi dugir at svimja beinanvegin, hann er 70-100 cm langur, vigar 8-12 kg og sýgur mammuna í 3-6 vikur. Steinkópur er kynsbúgvin, tá ið hann er 3-5 ára gamal, og hann kann gerast 20 ára gamal. Í vesturstovninum undir Kanada - Nýfundland og Labrador - eru tilsamans 13.000 kópar. Tey hava gjørt upp, at í øllum stovninum í Eysturatlantshavi eru einir 70.000 kópar, av teimum eru 25.000 kópar úr tí íslendska stovninum, sum er í minking. Við Stórabretlands strendur er ein stovnur, ið er 26.000 kópar, hann er í vøkstri. Tað, ið eftir er av steinkópaflokkinum, er skift í smástovnar fram við Noregs strondum, Írlands, í Norðsjónum, Eystarasalti, frá Danmark til Niðurlond, og nakrir fáir hundrað eru undir Fraklandi. Steinkópastovnurin undir Útnyrðingsevropa hevur ment seg aftur eftir eina umfarsjúku í 1988. Tá ið uml. 20.000 steinkópar doyðu. Á hvørjum ári verða nakrir fáir hundrað steinkópar dripnir í Grønlandi. Annars er steinkópur sum heild friðaður á teimum leiðum, har ið hann teikar, uttan í Íslandi og Noregi, har ið tey veiða nakað av honum t.d. til granskingarendamál, og annars við alitingarnar í Norðurhøvum. Síðan 1977 hevur allur kópur verið friðaður í Danmark.

robotstxt: allowed

filter: keep


text:
Pól F. Joensen, fótbóltsvenjari
Pól Fríðrikur Joensen (føddur 1967) er føroyskur fótbóltsvenjari og fyrrverandi fótbóltsleikari, miðvallaleikari. Hann spældi við TB øll árini, tá hann var aktivur í føroyskum fótbólti.[1] Hann hevur spælt ein dyst fyri føroyska A-landsliðið, tað var í 1990.[2]
Fótbóltsvenjari[rætta | rætta wikitekst]
Pól F. hevur tikið UEFA-A venjaraprógv og er venjari hjá U17 dreingjunum hjá Føroyum saman við Áka Johansen.[3] Pól F. var eisini venjari hjá FC Suðuroy í 2011, tá besta mansliðið spældi í 1. deild og í 2012, tá teir spældi í Effodeildini. Tað gekk sera gott í 2011, liðið fekk 70 stig og gjørdist vinnari av 1. deild. Árið eftir í 2012 gekk heldur striltið at fáa stig, og eftir 9. umfar, tá FC Suðuroy bert hevði fingið tvey stig fyri tveir javnleikir og ongan dyst hevði vunnið, so valdi venjarin í samráð við nevndina at gevast sum venjari.[4]
- 2012 - FC Suðuroy (til 22. mai 2012)
- 2011 - FC Suðuroy
- 2009 - TB[5]
Keldur[rætta | rætta wikitekst]
- ↑ FaroeSoccer.com
- ↑ Football.fo, Landsliðsleikarar
- ↑ Football.fo
- ↑ FC Suðuroy.com, Tíðindaskriv – Pól F. Joensen er ikki longur venjari hjá FC Suðuroy
- ↑ FaroeSoccer.com, Pól F. Joensen (venjari)


text:
Sum áður fráboðað, verður landsdansistevnan hildin á Eiði 11. mai og bjóða vit tí til stevnuna – tilmelding fer fram umvegis dansifeløgini kring landið, ið siga fyrireikarunum frá, hvussu nógv tey verða. Dansifeløgini flyta luttøkugjaldið, kr. 300,- fyri hvønn, á kontu 9181-526.576.4 í seinasta lagi 15. apríl 2019.
Skrá
Kl. 16:30: Vit møtast á Vaglinum, har stevnan verður sett. Aftaná kvøða vit eina ella tvær stuttar vísur. Tá tað er liðugt, verður gingið niðan í skúlan. Um veðrið ikki er til vildar, møtast vit í skúlanum
Kl. 18:00: Borðhaldið byrjar í ítróttarhøllini (sum er partur av skúlanum). Eftir borðhaldið verður farið í Mentanarhøllina, har dansað verður (er eisini partur av skúlanum). Kvæðaskráin er niðanfyri.
Kl. 02.00: Morgunmatur verður í ítróttahøllini.
Vinarliga,
Rasmus Joensen, fm., Dansifelagið á Látrinum,
og
Heini Holm, fm., Norðurstreymoyar Dansifelag
Kvæðaskrá
Kvøðið verður í hesi raðfylgju:
- Dansifelagið á Látrinum: Dvørgamoy I (60), Hjalmar Kollslíð skipar
- Norðstreymoyar Dansifelag: Jeg ser så mangt et orlogskib (31), Hans Dávid Vík skipar
- Ung í Dansi: Brókatáttur (49)
- Dansifelag Kaggans: Bøhmerlands dronningen (23), Katrin Johansen skipar
- Sumbiar Dansifelag: Geyti Áslakson, seinni partur (40), Sólfinn Kjærbo skipar
- Tvøroyrar Dansifelag: Guttormsvísa (25), Kristian Olsen skipar
- Vága Dansifelag: Eg havi verið fermur og ungur (11), Jónvør Petersen skipar
- Stígur Fast og Leikum Fagurt: Vilmundskvæði (80), Tormóð Nielsen skipar
- Fótatraðk: Fípan Fagra (53), Birita Jóhansdóttir skipar
- Klaksvíkar Dansifelag: Ebbe Skammelsøn (64), Leivur Jacobsen skipar
- Eysturoyar Dansifelag: Norska Løva (22), Kathrina Hansen skipar
- Jómsvíkingar: Jómsvíkingar (35), Arnfinn Bjarkhamar skipar
- Tøkum Lætt: Kong Sverke (40), Jóna Jimenez skipar
Talið á ørindum er 533 tilsamans. Hettar tekur millum 3½ og 4 tímar at kvøða.


text:
Atli Pætursson Dam
Atli Pætursson Dam (12. september 1932 - 7. februar 2005)[1] føddur og uppvaksin á Tvøroyri, búsitandi í Tórshavn seinastu árini av lívinum, var Føroya løgmaður árini 1970-1981, 1985-1989 og 1991-1993. Foreldur hansara vóru Sigrid Ragnhild f. Strøm, úr Trongisvági og Peter Mohr Dam av Tvøroyri. Hann var giftur við Oddvør Sólvá f. Hovgaard av Tvøroyri. Hann var útbúgvin Maskinverkfrøðingur í 1964. Hann varð valdur á Føroya Løgting í 1970 fyri Javnaðarflokkin í Suðuroyar valdømi. Hann varð valdur inn fyri Suðuroyar valdømi øll árini frá 1970 til 1990, tá hann stillaði upp fyri Suðurstreymoyar valdømi og varð valdur inn har og umboðaði Suðurstreymoy á Føroya Løgtingi árini 1990 - 1994. Hann var Føroya løgmaður fimm ferðir og fólkatingslimur frá 1987-88[2] og 1990-94. Hann tók seg aftur sum løgmaður 18. februar 1993 orsakað av fíggjarkreppuni og av heilsuávum. Marita Petersen tók við sum løgmaður eftir hann.
Hann var undirstjóri fyri Føroya Realkreditt frá 1981–1985 og aftur frá 1989 til hann doyði í 2005.
Eitt ið verður mett at vera tað størsta ið hann uppnáddi sum politikari, var tá ið hann megnaði at gera eina avtalu við táverandi danska forsætisráðharran Poul Schlutter, at Føroyar kundu yvirtaka undirgrundina og fingu øll rættindini til undirgrundina ið hoyrir til Føroyar. Yvirtøkan av undirgrundini fór fram í 1992.[3]
TíðarlinjaRætta
- 1970 - 1994 Løgtingslimur.
- 1970 Landsstýrismaður
- 1970 - 1981 Løgmaður.
- 1981 - 1985 og frá januar 1989 til 2005 undirstjóri í Føroya Realkreditstovni (Færøernes Realkreditinstitut).
- 1985 - 1989 Løgmaður.
- 1987 - 1988 fólkatingslimur.
- 1989 - 1991 Nevndarsess í Norðurlandaráðnum.
- 1990 - 1994 Fólkatingslimur.
- 1991 - 1993 Løgmaður.
KeldurRætta
- Løgtingið 150 - Hátíðarrit. Tórshavn 2002, Bind 2, s. 265 (PDF-Download)
Andrass Samuelsen | Kristian Djurhuus | Peter Mohr Dam | Hákun Djurhuus | Peter Mohr Dam | Kristian Djurhuus | Atli Pætursson Dam | Pauli Ellefsen | Atli Pætursson Dam | Jógvan Sundstein | Atli Pætursson Dam | Marita Petersen | Edmund Joensen | Anfinn Kallsberg | Jóannes Eidesgaard | Kaj Leo Johannesen | Aksel V. Johannesen | Bárður á Steig Nielsen


text:
Stórur áhugi var fyri føroysk granskingarúrslit, tá lívfrøðingar frá Biotøknideildini á Fiskaaling løgdu fram á tveimum altjóða ráðstevnum í Noregi.
Lívfrøðingar frá Biotøknideildini á P/F Fiskaaling luttóku á ráðstevnu í Oslo við heitinum “Mucosal Health in Aquaculture”. Her var serligur dentur á kanningar av tarmi og slipu hjá ymiskum fiskasløgum í mun til heilsu og trivnað. Hetta snýr seg m.a. um, hvussu immunverjan hjá ymiskum fiskasløgum arbeiðir í mun til ymiskar umstøður, eins og ymiskt fóður varð nógv viðgjørt.
Ása Jacobsen frá Fiskaaling legði fram og greiddi frá bakteriusamfeløg í slipu og øðrum hjá villum og aldum rognkelsum. Rættuliga stórur áhugi var fyri júst rognkelsum, tí so lítið er til av vitan um teirra immunverju og føðslutørv.
Heidi Mortensen frá Fiskaaling vísti fram ein postara um mátingar av kortisoli í slipu hjá laksi. Hetta vakti stóran áhuga á ráðstevnuni, tí á henda hátt ber til at kanna strongd hjá fiski skjótt og lætt uttan at drepa hann, soleiðis sum annars er vanligt at gera.
Síðani skipaði Nordic Marine Phytoplankton Group (NOMP) fyri eini verkstovu (workshop) í Arendal. Fiskaaling er nýliga farið undir at kanna mikroalgur á firðunum í samstarvi við vinnuna. Verkstovan var tí eitt sera gott høvi at fáa vitan um nýggjastu granskingina í Norðurlondum og at fáa samband við serkøn fólk á økinum.
Hóast hetta er eitt nýtt øki hjá Fiskaaling, so kunnu royndir, sum Fiskaaling hevur frá arbeiði við bakteriusamfeløgum, væl nýtast í hesum høpi. Ása Jacobsen frá Fiskaaling var boðin við til at hava eina framløgu um byrjunararbeiðið við mikroalgunum á føroysku firðunum. Arbeiðið higartil og framtíðarætlanirnar hjá Fiskaaling á hesum økinum vístu seg at vera rættuliga væl í tráð við arbeiðsgongdina í hinum Norðurlondunum.
NOMP er ein bólkur, ið hittist árliga. Fiskaaling fer helst at luttaka aftur á verkstovuni aftur í 2020.


text:
Koppseting fyri HPV
Í Føroyum er ókeypis at verða koppsetur fyri HPV. HPV koppsetingin er at verja móti Human Pappiloma Virus. Hesin virus er orsøk til ymsar sjúkur t.d. lívmóðurhálskrabba, krabba í hálsinum og kysnvortir.
Gentur fáa ókeypis koppseting um tær eru millum 12 og 27 ár.
Dreingir fáa ókeypis koppseting um teir eru millum 12 og 17 ár.
Um barnið er undir 15 ár, so er talan um 2 koppsetingar við 5 mðr millumrúmi. Um barnið er yvir 15 ár, so er neyðugt við 3 koppsetingum við 2 og 6 mðr millumrúmi.
Hent at vita
- Dagf. | 18.08.2019
- Evni | Børn


text:
Dávur gjørdist samlaður vinnari av GIANT Várkappingini 2019
Fimta og seinasta umfar av GIANT Várkappingini 2019 bleiv koyrt í dag. GIANT Várkappingin er ein kapping har tað bara verður kappast í einkultstarti. Súkklarin koyrur kapp móti sær sjálvum og tíðini.
Byrjað var klokkan 8 í morgun og var orsøkin til tíðliga startin tann, at fleiri túsund føroyingar skuldu renna Royal Run í Klaksvík saman við prins Fredrik, og at kappingin sostatt skuldi avgreiðast áðrenn allir bilarnir settu kós móti Klaksvík. Tað var kanska eisini orsøkin til at so fáir súkklarar møttu til kappingina.
Veðurforsøgnin var ikki alt ov góð, men tá vit búgva í Føroyum, so kann alt henda. Og hóast yr.no lovaði regn, so kom ikki dropin niður meðan súkklað varð.
Eftir ætlan skuldi teinurin frá Effostøðini í Kollafjarðadali til Áir og aftur koyrast tvær ferð fyri Opna bólkin. Kvinnur, unglingar og motionistar skuldu koyra sama tein eina ferð.
Avgjørt bleiv at broyta teinin hjá Opna Bólki, og ístaðin bleiv koyrt frá Effostøðini í Kollafjarðadali til rundkoyrginina við Streymin og aftur til Effostøðina. Hesin teinur er 50 km.
Dávur Magnussen koyrur í dag í sterkasta bólki í Danmark, og var tí favorittur at vinna kappingina, og hann vann so ruddiliga. Hann vann við yvir 6 minuttum á nummar tvey, sum gjørdist Gunnar Dahl-Olsen. Meðan Dávur brúkti 1 tíma 17 minuttir og 19 sekund um teir 50 kilometrarnar, so brúkti Gunnar 1 tíma 23 minuttir og 37 sekund um teinin.
Dávur koyrdi við einari meðalferð uppá 38,8 km/t og er tað rættiliga gott, tá hugsað verður um vindin og ættina sum var í Sundalagnum í dag.
Meðan spenningurin var lítil um man hyggur eftir nummar eitt og tvey, so var nógv meira spenningur millum nummar tvey og trý.
Eftir góðar 25 km hevði Gunnar, sum byrjaði aftaná Jákup Petur Eliasen, koyrt nógv inná hann. Og tá tað vóru tveir minuttir millum startirnir, so sá ljóst út hjá Gunnari, men eftir at hava vent, so fekk Jákup Petur ferð aftur á súkkluna, og tá avtornaði bleiv munurin bert nøkur fá sekund millum teir báðar. Jákup Petur Eliase brúkti 1 tíma 23 minuttir og 56 sekund um teinin, og frá at hava verið næstan tveir minuttir, bleiv munurin reduseraður til bert 19 sekund.
Hjá kvinnum luttók bert ein kvinna, og Maria Svabo Hansen vann tí kappingina uttan nakra kapping frá sínum kappingarneytum.
Dávur ikki bara vann fimta umfar av GIANT Várkappingini, Dávur gjørdist eisini samlaður vinnari.
Dávur luttók í fýra av teimum fimm kappingunum.
Skuldi ein vera við í kappingini um samlaða sigurin, so eru kappingarreglurnar soleiðis, at ein skuldi luttaka í íminsta lagi fýra av fimm kappingum.
Hjá Dávur bleiv tað til eitt annað pláss og tríggir sigrar. Hetta fekk hann 26 stig fyri. Gunnar vann sær 28 stig, men tá tað bara eru fýra tey bestu úrslitini sum telja í samlaðu støðuni, so bleiv tað til eitt samlað annað pláss. Gunnar vann tvær kappingar, nummar tvey í einari kapping og nummar trý í einari. Tilsamans 23 stig.
Jákup Petur Eliasen gjørdist nummar trý í samlaðu kappingini og Jan Hjaltalin Olsen nummar fýra.
Niðanfyri sæst úrslitið frá kappingini, og hvar og nær tað hevur verið kappast.
GIANT várkappingin 2019, samlaða úrslitið.xlsx


text:
Autorisation heilsurøktarar
Heilsuskúlin søkir um autorisatión fyri heilsurøktarar við endan av útbúgvingini.
Autorisatiónin kostar uml. 300 kr.
Autorisatiónslógin er donsk lóg, sett i gildi fyri Føroyar og søkt verður um autorisatión frá "Sundhedsstyrelsen".
Finn tína autorisatión. Fylg vegleiðingini:
Hvat er autorisatión?
Autorisatión verjir starvsheitið "heilsurøktari", ið ein og hvør ikki skal kunna kalla seg.
Veitir trygd fyri, at eitt ávíst innihald er í útbúgvingini.
Veitir borgaranum trygd fyri eina ávísa góðsku.
Autorisatiónin kann takast frá einum starvsfólki, ið ikki røkir starv sítt sambært ábyrgd og heimildum, ið fylgja starvsheitinum.


text:
Við Type-setter kunnu nógvar hentar funkur (plugins) innleggjast, sum gera síðuna meiri interaktiva.
Rættið innihald, tekstir, myndir, video á sera einfaldan hátt - tit verða ovfarin av, hvussu einkul hendan skipanin er at umsita.
(Rættið hetta innihaldið við at klikkja á "Rætta", so einfalt er tað!)
Tá tit hava tikið støðu til at bíleggja eina heimasíðu frá HH-Support, vilja vit her greiða nærri frá um prísirnar.
Bíleggið vinarliga við at senda boð gjøgnum "Bíleggingarseðil" niðanfyri.
Tit eru eisini vælkomin at ringja til okkara á 51 50 91 og fáa eitt kunnandi prát
er á sera álítandi og skjótum donskum servarum
fyri einans 200-300 kr. árliga
Bíleggið eina heimasíðu, ella eitt kunnandi prát, ella ein fund við okkum um ynskir tykkara.
Hetta er ókeypis og óbindandi.
Her fara vit at skriva tekst, seta myndir inn og innseta eina YouTube video.
Eisini verður ein frágreiðing av amboðskassanum gjørd í næstum.
Soleiðis dagførir tú tekstir og myndir:
Soleiðis innsetir tú eina YouTube-video:
Sí eisini filmin frá frágreiðingini til vinstru


text:
Mjúkar rondellur, sum kunnu vaskast og nýtast aftur og aftur og aftur. Spar umhvørvinum við at skifta til endurnýtiligar rondellur.
2 products
Endurnýtiligar rondellur (8 stk)Regular price 135,00 kr Save Liquid error (product-template line 131): -Infinity%
Stórar og sera mjúkar rondellur, ið súgva nógva vætu til sín og kunnu vaskast og brúkast aftur og aftur. Hjálp umhvørvi okkara og skift til endurnýtiligar rondellur.
Nýtsla
Koyr eitt sindur av makeupreinsara á eina reina rondellu og turka síðani smyrsli av. Koyr í vaskiposan - vaska - og byrja umaftur. Kann brúkast aftur og aftur og aftur...
Stødd
75 mm
Vaskivegleiðig
Vaska saman við til dømis handklæðum ella klæðum. Hang á snórin ella turka í turkitrumluni við lágum hita.
Vaskiposi úr bummullRegular price 40,00 kr Save Liquid error (product-template line 131): -Infinity%
Vaskiposi til vask av endurnýtiligum rondellum, so tú ikki missur tær burtur í vaskimaskinuni ella turkitrumluni.
Nýtsla
Koyr rondellurnar í posan - vaska - og byrja umaftur.
Stødd
19 x 25 cm
Vaskivegleiðig
Vaska saman við til dømis handklæðum ella klæðum. Hang á snórin ella turka í turkitrumluni við lágum hita.
Vel toybind of spar pening og burturkast
... til rumpuna, nøsina, hendurnar, andlitið
... til toyblæur, toybind, lappar, svimjiblæði, vát klæði, smyrsl
Fá tilboð, tíðindi og trends - beint í postkassan!


text:
Útgivið tann: 03.10.2013
Páskir (Marius Staksberg)
Skrivað hevur: Jógvan Andersen
Jól og páskir eru millum høvuðshøgtíðirnar hjá okkum, og harumframt hava orðini tað í felag, at tey bert eru fleirtalsorð. Men meðan orðið jól er sterkt bent hvørkikynsorð, er orðið páskir sterkt bent kvennkynsorð. Í bundnum hvør- og hvønnfalli eitur tað sostatt jólini og páskirnar. Men her tykist bendingin av orðinum jól at hava ávirkað bendingina av orðinum páskir, so at tað er ikki óvanligt í dag at hoyra fólk siga um páskini. Men sambært vanligum bendingarreglum eigur tað sum sagt at vera um páskirnar, og tað eitur eisini: Páskirnar - ikki páskini - eru um fimm vikur.


text:
Tykisrenning verður komandi vikuskifti
11. apríl skipar Frælsur Ítróttur Føroya fyri einari sonevndari “tykisrenning” – einari virtuellari renning, har fólk hvør sær
Ongin Wimbledon-kapping í ár
Enn eitt stórt altjóða ítróttatiltak rakt av korona-hóttanini
Samanumtikið eitt góðkent avrik
Føroyar vunnu aftur í gjár á Wales og Andorra í UEFA eEURO 2020 undankappingini og endaðu harvið á 4. plássi í bólkinum
Nýggj dagfesting fyri OL í Tokyo
Verða hildnir 23. juli til 8. august næsta ár - paralympisku leikirnir verða 24. august til 5. september


text:
Mentanarhúsið
Rættiliga fitt av fjølbroyttum virksemi hevur verið í Mentanarhúsinum í seinastuni. Umframt dansirnir og konsertirnar, sum hava verið fíggjarliga grundarlagið undir virkseminum í fleiri ár, hava í farna árið eisini verið sjónleikur, klassiskar konsertir, kjakfundir, stavikapping, umframt ymsar privatar veitslur.
Mentanarhúsið er ogn Fuglafjarða Sjónleikarfelags, og tí er mest forkunnuga av fyrrnevndu tiltøkunum helst, at Klaksvíkar Sjónleikarfelag, sum ikki hevur hóskandi leikpall í Klaksvík, hevur vant Emil í Lønnibergi í Fuglafirði og spælt hann 25 ferðir fyri fullum húsum. Hetta hevur merkt Mentanarhúsið og alla bygdina, tí at fólk eru komin úr øllum landinum at síggja leikin í Fuglafirði, og hevur tað verið sera stuttligt at uppliva.
Men eisini konsertirnar hava verið fjølbroyttar. Tað seinasta árið hava verið bæði klassiskar klaver-konsertir, forkunnuga
Kvartettin til Tíðarinnar Enda við málningum av Frits Johannesen, fjølbroytta Varmakelduskráin við m.a. fleiri lokalum nøvnum, GBOB, umframt konsertir við Búa Dam, Petur Háberg, Finnur Jensen, Høgna Lisberg, Hanusi, Týr og the Dreams. Harafturat hava fleiri ymisk nøvn spælt til dans, t.d. Vit, Synarchy, Ineptus, Anfinn og Co. við Karl Martin Samuelsen, 4ever og Wolfgang. Í næstum spæla Punktum leygarkvøldið og Spaðar 5 á føstulávint.
Við teimum tiltøkum sum hava verið, er virksemi í húsinum økt so mikið nógv, at neyðugt er við einum fulltíðar leiðara í húsinum. Tískil fer skjótt at vera lýst eftir leiðara til húsið, og nevndin hevur góðar vónir um, at hesin fer at økja virksemi og lønsemi í húsinum enn meiri.
Men nú er tíðarskeiði hjá hesari nevndini nærum runnið, og tíð er aftur at halda aðalfund. Í næstum verða limakort send út til limirnar, sum, tá tey hava goldið, hava atkvøðurætt og møguleika fyri at stilla upp til nevndina, um hugur er til tess. Annars ber eisini til at tekna seg sum lim á sjálva aðalfundinum. Um tú hevur áhuga í hvat hendir í Mentanarhúsinum, átti tú kanska at komi á aðalfund og gjørt tína ávirkan galdandi. Aðalfundurin verður mikudagin 18 februar í Mentanarhúsinum.
[02.02.2009 – Jóhan Heri Joensen]


text:
2162.18 - Víðkað metodologi í masterlæru
Skeiðsnummar
2162.18
Heiti
Víðkað metodologi í masterlæru
ECTS
5
Fortreytir
Kravt skeið á triðja semestri. Skal hava staðið skeiðið Metodologi í masterlæru.
Endamál
Endamálið við skeiðinum er at stuðla teimum lesandi í at menna teirra metodologisku tilgongd og førleikar til teirra master-ritgerð.
Innihald
Vitan um: At finna og velja bókmentir, sum eru viðkomandi fyri eina metodologiska tilgongd. hvussu problemgrundað, refleksiv og praksisrættað tilgongd verður nýtt í akademiskari gransking. Hvørjar metodologiskar avleiðingar standast av einum greiðsluevni, einum granskingarspurdómi og problemgrundaðum arbeiði. Leiklutin hjá granskaranum og granskingaretikk.
Læru- og undirvísingarhættir
Skeiðið er grundað á eina samanseting av fyrilestrum, seminarvirksemi og virknum lesandi.
Læruúrtøka
Lesandi skal vera før/ur fyri at: Áseta greiðsluspurningar innan eitt valt evni umframt tilhoyrandi greinandi sjónarmið. Hugsa kritiskt um epistemologi í vitanarframleiðslu, við støði í einum valdum evni Vísa vitan og førleikar av etiskum týdningi í vitanarframleiðslu Førleikar at sameina ástøði, sum hjálpa at eyðmerkja greiðsluspurning og slag av spurdómi innan eitt ávíst/úrvalt evni. Førleikar at skilja greiningina av einum valdum tema sum eitt refleksivt, samanhangandi og problemgrundað verk.
Próvtøkuháttur
Skrivlig einstaklingauppgáva á 3000-6000 orð
Próvdøming
Innanhýsis
Próvtalsstigi
7-talsstigin
Lestrarlisti
Bókmentalistin er tøkur á Moodle. Aftrat hesum skulu tey lesandi leggja egnar bókmentir afturat. Vegleiðandi síðutal er 200.
Ábyrgd
Erika Anne Hayfield


text:
Tjóðskjalasavnið Faroese National Archives
V.U. Hammershaimbs gøta 18
FO-100 Tórshavn
T-postur: skjalasavn@skjalasavn.fo
Tlf: +298 340 540
Seinast dagført: 04-09-2018
Tjóðskjalasavnið (áður Føroya Landsskjalasavn) hevur til endamáls at tryggja varðveitingina av savnindum og skjølum, ið hava søguligt virði ella hava fyrisitingarligan og rættarligan týdning fyri borgarar og myndugleikar.
Tjóðskjalasavnið skal syrgja fyri at varðveittu savnindini altíð eru tøk hjá myndugleikum og almenningi.
Tjóðskjalasavnið ansar eisini eftir, at umsitingarligar skrásetingarskipanir og skjalagoymslur hjá almennum myndugleikum eru tryggar og lúka tær treytir, sum eru settar í lógum og fyriskipanum.


text:
Bygningurin hjá Lívdini verður bygdur í byggistigum. Hetta byggistigið umfatar betonkonstruktiónir. Bygningurin liggur út til Vegin Langa í Hoyvík við sera góðum útsýni suður- og vestureftir. Tann stóri salurin kann rúma uml. 800 sitandi fólkum. Harafturat verður pláss fyri uml. 200 fólkum í ungdómssentrinum. Aftrat hesum verður kafé, umsitingarhøli, bókasavn, undirvísingarhøli og skifti- og venjingarhøli. Bygningurin er uml. 2.700 fermetrar. Sí faldara um byggingina á heimasíðuni hjá Lívdini her.
Byggiharri: Samkoman Lívdin
Ráðgevarar: SNA, LBF, Steingrund Akustik, KJ Elráð og SMJ Ráðgevandi verkfrøðingar
Projektering: 2009


text:
Føroyingar royndardjór hjá kinesiskari telefyritøku
Føroya Tele og Huawei hava gjørt samstarvsavtalu, at Føroyar – saman við Hong Kong – skal verða testøki fyri nýggjastu tráðleysu tøknini hjá Huawei. Vandin við ætlanini Vandin liggur í, at tøknin hjá kinesisku stórfyritøkuni byggir á mikrobylgjugeisling, sum IARC, stovnurin fyri krabbamein undir WHO í 2011 staðfesti var “møguliga krabbameinselvandi”. Granskarar ávara Fleiri av granskarunum í IARC siga nú, at mikrobylgjugeisling eigur at koma enn longur upp í vandakategori, sum ‘allarhelst krabbameinselvandi’. Tí er tað óðamannaverk av Føroya Tele og partaeigaranum Føroya Landsstýri, at...Les Meira


text:
Musikkskúlaskipanin
Musikkskúlaskipanin hevur sum uppgávu at menna og samskipa musikkskúlaundirvísing kring landið.
Bygnaður
Landsstýrið hevur sett ein leiðara at samskipa og at hava fakligu og námsfrøðiligu ábyrgdina av musikkskúlaundirvísingini. Lærararnir eru settir í skipanini og skulu hava útbúgving frá musikkkonservatorium ella aðra hægri tónleikaútbúgving.
Lærararnir starvast runt landið, og tær kommunur, ið hava musikkskúla, rinda helvtina av læraralønunum, og landið rindar hina helvtina.
Kommunan skipar karmar um undirvísingina við hølum og ljóðførum, og setir ein leiðara á staðnum at hava umsitingarligu ábyrgdina mótvegis kommununi.
Musikkskúlaskipanin, tvs landið, rindar ferðing millum undirvísingarstøðini og avgreiðir lønarútgjaldingar.
Føroya Musikklærarafelag hevur sáttmála við Fíggjarmálaráðið.
Næmingagjald
verður goldið til tann kommunala musikkskúlan. Áseting av gjaldinum skal góðkennast av Musikkskúlaskipanini undir Mentamálaráðnum.
Mál og virðisgrundarlag
Undirvísingin er fyri øll og undirvíst verður í flestu ljóðførum - innan ymisk tónleikasløg. Roynt verður at taka støði í einstaklinginum, og undirvísingin verður skipað soleiðis, at hon kann eggja til eitt ríkt og fjøltáttað tónleikalív á staðnum og í landinum yvirhøvur. Dentur verður lagdur á samanspæl innan siðabundnan eins og nýggjari tónleik.
Slóð
Musikkskúlin


text:
Økið við komandi Virknis- og Umlættingardeplinum er 2.928 fermetrar til støddar, og sjálvur bygningurin verður 481 fermetrar. Pláss verður fyri átta umlættingarplássum, eins og deplilin skal hýsa heimabúgvandi børnum úr nærumhvørvinum eftir skúlatíð.
Bygningurin er soleiðis háttaður, at møguleiki verður fyri at broyta innrætting og virksemi, um tørvur einaferð skuldi verið á hesum.
Hátíðarhaldið byrjaði klokkan 17 hósdagin, so flest møgulig fólk høvdu møguleika fyri at luttaka í tiltakinum. Talið av luttakarum mundi liggja um eini hundrað.
Áðrenn landsstýriskvinnan í almannamálum, Annika Olsen, fekk handað spakan, segði Barbara Mikkelsen, leiðari á Byggideildini á Landsverk, nøkur orð um verkætlanina.
Hon upplýsti, at bygginevndin við støði í arbeiðssetninginum var komin til ta niðurstøðu, at verkætlanin skuldi fevna um ein virknis- og umlættingardepil fyri børn og ung í Føroyum við serligum avbjóðingum, umframt átta umlættingarpláss.
Borgarstjórin á Sandi, Brandur Sandoy, segði seg frøast um, at Sandoyggin nú eisini fer at kunna bjóða eitt virknis- og umlættingartilboð fram í oynni og Føroyum annars.
Eftir hetta hevði ráðgevarafyritøkan Kontrast, ið hevur teknað og prosjekterað bygningin, eina framløgu, har greitt varð frá bygninginum og tí virksemi, sum har verður.
Verkætlanin varð boðin út í februar 2015, har Sp/f VD við Valbirni Dalsgarð hevði lægsta boðið.
Kostnaðarætlanin er umleið 14,2 krónur, og nýggi depilin á Sandi skal eftir ætlan takast í nýtslu á heysti í 2016.


text:
Hallstein er kendur maður í Føroyum, sum hevur verið virkin í ymsum felagsskapum. Í Ungdómslandsfelagnum, í Føroya Ungdómsráð, í Sosialistiskum Ungmannafelag, í Javnaðarflokkinum, í Norrønafelagnum – og so var hann í út við ein mansaldur postboð, fyrst í Havn, men seinni í Norðstreymi – til hann...
Sunnudagin fylti havnarmaðurin úr Klaksvík, Hallstein Sigurðsson, seksti ár
Hallstein Sigurðsson seksti
Gloymt títt loyniorð?
Sunnudagin fylti havnarmaðurin úr Klaksvík, Hallstein Sigurðsson, seksti ár


text:
Skrivar tú trygging? verður leitað eftir orðum sum t.d. tryggingarvirksemi.
Skrivar tú ?trygging verður leitað eftir orðum sum t.d. lívstrygging.
Skrivar tú ?trygging? verður leita eftir orðum sum t.d. lívstryggingarvirksemi.
3. apríl 2001Nr. 48
Løgtingslóg um barsilsskipan, sum seinast broytt við løgtingslóg nr. 56 frá 7. mai 2019
(Barsilslógin) 1)
Partur I
Barsilsfarloyvi
Kapittul I
Barsilsfarloyvi
§ 1. 2) Kvinna, ið er løntakari og er við barn, hevur rætt til barsilsfarloyvi av viðgongu og barnsburði frá tí degi, hildið verður, at 4 vikur eru eftir til barnsburð, ella frá tí løtu hon við læknaváttan prógvar, at tað fyri fostur og/ella hana sjálva stendst heilsuvandi av at vera í starvinum, tó í fyrsta lagi frá tí degi, at hildið verður, at 13 vikur eru eftir til barnsburð.
Stk. 2. 3) 4) 5) 1) Eftir barnsburð hevur móðirin rætt til barsilsfarloyvi í 14 vikur. Faðirin hevur rætt til barsilsfarloyvi í 4 vikur innan fyri tær fyrstu 52 vikurnar eftir barnsburð sbr. tó § 9, stk. 7.
Stk. 3. 3) 5) 1) Aftaná 14. viku eftir barnsburð hava foreldur, sum eru løntakarar, rætt til barsilsfarloyvi í upp til 42 vikur tilsamans. Foreldrini hava ikki rætt til barsilsfarloyvi samstundis eftir pkt. 1, og barsilsfarloyvið skal verða tikið innan fyri fyrstu 52 vikurnar eftir barnsburð, sbr. stk. 4 og § 9, stk. 7.
Stk. 4. 1) Hóast ásetingina í stk. 3 hava foreldrini rætt til barsilsfarloyvi samstundis í 4 vikur innan fyri tær fyrstu 52 vikurnar eftir barnsburð.
Stk. 5. 1) Kvinna, ið er løntakari, hevur rætt til at vera úr arbeiði í sambandi við barnakonukanningar, tá kanningarnar eru í arbeiðstíðini.
Stk. 6. 6) 1) Hóast ásetingarnar í stk. 2 og 3, hevur faðirin rætt til barsilsfarloyvi í upp til og innan fyri 52 vikur eftir barnsburð, um mamman doyr, ella læknaváttan staðfestir, at mamman vegna álvarliga sjúku ikki er før fyri at taka sær av barninum.
Stk. 7. 3) 5) 1) Foreldrini hava, hóast stk. 3, rætt til barsilsfarloyvi í sama mun, sum tey hava rætt til barsilspening eftir § 9, stk. 5.
Ættleiðing
§ 2. 2) 7) Foreldur, ið eru løntakarar og ættleiða barn, hava rætt til barsilsfarloyvi í upp til 4 vikur áðrenn, tey fáa barnið, og 56 vikur eftir, at tey hava fingið barnið.
Stk. 2. Tað er ein treyt, at ættleiðingarmyndugleikarnir hava tikið ta avgerð, at foreldrini, annað ella bæði, skulu vera heima í sambandi við, at tey fáa barnið.
Stk. 3. 3) 4) 8) 5) 1) 9) Rættin til barsilsfarloyvi eftir stk. 1 kann bara annað av foreldrunum nýta í senn. Hóast ásetingina í 1. pkt. hava foreldrini rætt til barsilsfarloyvi samstundis í 4 vikur innan fyri tær fyrstu 56 vikurnar eftir, at foreldrini hava fingið barnið. Uttan mun til ásetingina í 1. pkt., hava foreldrini, í sambandi við, at tey fara eftir barninum, rætt til barsilsfarloyvi samstundis í upp til 4 vikur áðrenn, tey fáa barnið. Rætturin til barsilsfarloyvi hetta tíðarskeið er treytaður av, at viðkomandi er staddur uttanlands eftir barninum.
Fráboðan
§ 3. 2) Kvinnuligur løntakari, sum nýtir rættin til barsilsfarloyvi eftir eftir § 1, stk. 1, stk. 2, 1. pkt. og stk. 3, skal innan 8 vikur eftir barnsburð boða arbeiðsgevara sínum frá, nær hon byrjar at arbeiða aftur.
Stk. 2. 2) 6) Maður, sum er løntakari, og sum nýtir rætt sín til barsilsfarloyvi eftir § 1, stk. 2, 2. pkt. og stk.3, skal í seinasta lagi 4 vikur frammanundan boða arbeiðsgevara sínum frá, nær hann roknar við, hann er burtur frá arbeiði. Maður, sum er løntakari, og sum nýtir rætt sín til barsilsfarloyvi eftir § 1, stk. 5, skal innan 8 vikur eftir, at farloyvi er byrjað, boða arbeiðsgevara sínum frá, nær hann byrjar at arbeiða aftur.
Stk. 3. Tey, sum fáa barn við ættleiðing, skulu við fráboðan til arbeiðsgevaran halda somu freistir.
Stk. 4. Landsstýrismaðurin ásetur nærri reglur um skyldur løntakaranna mótvegis arbeiðsgevaranum at geva fráboðanir í sambandi við barsilsfarloyvi eftir § 1.
Vernd og endurgjald
Frávik
§ 4. Ikki kann víkjast frá reglunum í §§ 1-2 til bága fyri løntakaran.
§ 5. 10) Tað tíðarskeið, løntakari er í barsilsfarloyvi eftir §§ 1 og 2, verður roknað sum vanlig arbeiðstíð, tá starvsaldur skal roknast.
§ 6. Arbeiðsgevari kann ikki siga upp løntakara, tí viðkomandi hevur sett fram krav um at nýta rættin til barsilsfarloyvi eftir §§ 1 og 2, ella annars siga upp vegna viðgongu, barnsburð ella ættleiðing.
§ 7. Verður løntakari uppsagdur ella fyri vanbýti í móti reglunum í § 6, skal arbeiðsgevarin rinda eina samsýning, sum í mesta lagi svarar til løn í 50 vikur, ið verður at áseta alt eftir starvsaldri og umstøðunum annars.
Stk. 2. Verður løntakari uppsagdur ella á annan hátt fyri vanbýti í viðgongutíðini, undir barnsburði, eftir barnsburð ella ættleiðing, áliggur tað arbeiðsgevaranum at prógva, at uppsøgnin ikki var grundað á hesi viðurskifti.
Partur II
Barsilspeningur
Kapittul II
Vanligar treytir
§ 8. Barsilspeningur eftir hesi lóg verður veittur í sambandi við viðgongu, barnsburð og ættleiðing.
Stk. 2. Skyldur og rættindi sbrt. hesi lóg eru knýtt at móttiknum inntøkum, sum eftir skattalógini eru A-inntøkur, og inntøkum av sjálvstøðugari vinnu sbr. § 20.
Stk. 3. Rætturin til barsilspening er treytaður av føstum bústaði í Føroyum og fullari skattskyldu í Føroyum.
Stk. 4. Landsstýrismaðurin ásetur nærri reglur um,
1) í hvønn mun persónar, sum hava inntøkur, ið ikki eru fult skattskyldugar í Føroyum, hava rætt til barsilspening, og
2) at persónar, sum hava rætt til barsilspening í einum øðrum landi, ikki hava rætt til barsilspening í Føroyum.
§ 8 a. 3) Tað er ein treyt fyri útgjaldi eftir lógini, at viðkomandi skrivliga váttar, at hon/hann er um barnið í útgjaldstíðarskeiðinum.
Kapittul III
Treytir fyri útgjaldi
§ 9. 10) 3) 4) 5) 1) 9) Kvinna, sum hevur A-inntøku, og sum fer frá arbeiði orsakað av viðgongu ella barnsburði, hevur rætt til barsilspening frá tí degi, mett verður, at 4 vikur eru eftir til barnsburð, ella frá tí løtu, hon við læknaváttan prógvar, at tað fyri fostur og/ella hana sjálva stendst heilsuvandi av at vera í starvinum, tó í fyrsta lagi frá tí degi, mett verður, at 8 vikur eru eftir til barnsburð. Eftir barnsburð hevur kvinna rætt til barsilspening í 44 vikur innan fyrstu 52 vikurnar eftir barsnburð.
Stk. 2. 3) 4) 5) 1) 9) Foreldrini kunnu í staðin velja, at faðirin at barninum skal vera heima hjá barninum í upp til 30 vikur, sbr. tó stk. 6 og 7, eftir 14. viku eftir barnsburð og harvið fáa barsilspening í hesum tíðarskeiði. Treytin fyri, at faðir at barni kann fá barsilspening í hesum tíðarskeiðinum, er at móðirin ikki samstundis er frá arbeiði við løn ella hevur søkt um barsilspening frá barsilsskipanini fyri hetta tíðarskeið.
Stk. 3. 3) 4) 5) 1) 9) Faðirin at barninum hevur rætt til barsilspening í 4 vikur innan fyri tær fyrstu 52 vikurnar eftir barnsburð.
Stk. 4. 6) 3) 4) 5) 1) 9) Hóast ásetingarnar í stk. 2 og 3 hevur faðirin rætt til barsilspening í upp til 48 vikur innan fyri 52 vikur eftir barnsburð, um mamman doyr, ella læknaváttan staðfestir, at mamman vegna álvarsliga sjúku ikki er før fyri at taka sær av barninum. Treytin fyri, at faðir at barni kann fáa barsilspening í hesum tíðarskeiðnum, er, at mamman ikki nýtir rætt sín at fáa barsilspening frá barsilsskipanini ávísa tíðarskeiðið.
Stk. 5. 3) Um mamman ella pápin er einsamøll/ einsamallur við barninum, hevur mamman rætt til tann partin av barsilspeninginum, sum serliga er avsettur til pápan eftir stk. 3 og pápin rætt til tann partin av barsilspeninginum, sum serliga er avsettur til mammuna eftir stk. 1 og 2. Treytin fyri at fáa barsilspening eftir 1. pkt. er, at hitt av foreldrunum ikki samstundis er frá arbeiði við løn. Foreldrini kunnu avtala, at at pkt. 1 heilt ella partvís ikki skal verða galdandi, um pápin ávikavist mamman er um barnið hetta tíðarskeiðið.
Stk. 6. 4) 7) 5) 1) 9) Fáa foreldrini 2 børn ella fleiri undir sama barnsburði, verða 4 vikur lagdar afturat teimum 30 vikunum, sum foreldrini kunnu býta sínámillum, sbrt. stk. 2.
Stk. 7. 4) 7) 5) 1) 9) Verður barn ella børn fødd áðrenn 32. viku í viðgonguni, verða 8 vikur lagdar afturat teimum 30 vikunum, sum foreldrini kunnu býta sínámillum, sbrt. stk. 2.
Stk. 8. 4) 5) Barsilsfarloyvi við barsilsútgjaldi skal í minsta lagi vera 1 vika samanhangandi.
Ættleiðing
§ 10. 2) 3) 4) 5) 1) 9) Foreldur, ið eru løntakarar og ættleiða barn, hava rætt til barsilspening í tilsamans 52 vikur eftir, at tey hava fingið barnið, og upp til 4 vikur, áðrenn tey hava fingið barnið.
Stk. 2. Tað er ein treyt, at ættleiðingarmyndugleikarnir hava tikið ta avgerð, at foreldrini, annað ella bæði, skulu vera heima í sambandi við, at tey fáa barnið.
Stk. 3. 3) 4) 8) 5) 1) 9) Rættin til barsilspening eftir stk. 1 kann bara annað av foreldrunum nýta í senn. Hóast ásetingina í 1. pkt. hava foreldrini rætt til barsilspening samstundis í 4 vikur innan fyri tær fyrstu 56 vikurnar eftir, at foreldrini hava fingið barnið. Uttan mun til ásetingina í 1. pkt., hava foreldrini, í sambandi við, at tey fara eftir barninum, rætt til barsilspening samstundis í upp til 4 vikur áðrenn, tey fáa barnið. Rætturin til barsilspening hetta tíðarskeið er treytaður av, at viðkomandi er staddur uttanlands eftir barninum.
Stk. 4. 4) Barsilsfarloyvi við barsilsútgjaldi skal í minsta lagi vera 1 vika samanhangandi.
§ 11. 4) (Strikað).
Stk. 2. 4) (Strikað).
Kapitul IV
Stødd á barsilspeningi
Útrokningargrundarlag
§ 12. 2) Grundarlagið, sum barsilspeningurin verður roknaður eftir, er móttikna miðal mánaðarliga gjaldskylduga A-inntøkan eftir § 18 seinastu 12 mánaðirnar fyri fráveruna. Ger viðkomandi av bara partvíst at fara úr arbeiði, verður grundarlagið undir útrokningini viðv. barsilspeningi lækkað samsvarandi hesum.
Stk. 2. 2) Hevur viðkomandi beint undan fráveruni verið á arbeiðsmarknaðinum í styttri tíð enn ta, nevnd er í stk. 1, verður barsilspeningurin roknaður eftir miðal móttiknu gjaldskyldugu A-inntøkuni eftir § 18 hesa styttu tíðina, sbr. stk. 3.
Stk. 3. Landsstýrismaðurin ásetur nærri reglur um tíðarskeiðið, sum skal verða nýtt sum útrokningargrundarlag eftir stk. 2, og í hvørjum førum eitt styttri tíðarskeið kann verða nýtt sum útrokningargrundarlag.
Stk. 4. 11) Útrokningargrundarlagið kann tó í mesta lagi vera hámarksupphæddin fyri mánaðarliga barsilspeninginum, sbrt. § 13, stk. 1.
Upphædd
§ 13. 10) 1) Barsilspeningur er 100% av útrokningargrundarlagnum sbrt. § 12, tó soleiðis, at barsilspeningur ikki kann vera meira enn kr. 25.000 um mánaðin umframt eftirlønargjaldið sbrt. § 14 b.
Stk. 2. 11) Barsilspeningur um dagin verður roknaður eftir lutfallinum 1/30.
Stk. 3. 11) Landsstýrismaðurin kann hækka ta í stk. 1 ásettu hámarksupphædd við støði í lønargongdini í samfelagnum.
Kapittul V
Útgjald v.m.
Umsóknir
§ 14. 1) Umsókn um barsilspening skal latast inn innan 1 ár eftir barnsburð ella, í sambandi við ættleiðing, eftir at tey hava fingið barnið. Er umsóknin ikki latin inn innan hesa freist, fellur rætturin til barsilspening burtur.
Stk. 2. Landsstýrismaðurin ásetur reglur um útgjald, útgjaldsskeið, hvørjar upplýsingar skulu latast, hvør skal vátta hesar upplýsingar, freistir fyri innlatan av upplýsingum v.m.
§ 14 a. 10) Løntakara, sum fær barsilspening frá barsilsskipanini, verður rindað frítíðarløn.
Stk. 2. Áðrenn barsilspeningur verður útgoldin, verður upphæddin eftir § 13 býtt við 1,12. Upphæddin, sum verður útroknað eftir 1. pkt., verður rindað løntakaranum, meðan munurin millum upphæddina eftir § 13 og upphæddina, útroknað eftir pkt. 1, verður rindað sum frítíðarløn eftir frítíðarlógini.
§ 14 b. 4) 1) Løntakarar, sum fáa barsilspening frá Barsilsskipanini, rinda eftirlønargjald sbrt. løgtingslóg um eftirløn.
Útgjald til arbeiðsgevara
§ 15. Í tann mun arbeiðsgevari rindar A-inntøku í sambandi við barsilsfarloyvi, verður barsilspeningurin, sum løntakarin hevði havt rætt til sbrt. §§ 12 og 13, um viðkomandi ikki varð rindað A-inntøka, rindaður arbeiðsgevaranum.
Stk. 2. 10) Í tann mun, barsilspeningur eftir stk. 1 røkkur, verður útgoldið fyri rindaðar A-inntøkur, umframt fyri lógaráløgd arbeiðsmarknaðargjøld, ið arbeiðsgevarin rindar í sambandi við farloyvistíðarskeiðið. Rindað verður tó ikki fyri frítíð við løn og frítíðarískoyti, sum løntakarin í barsilsfarloyvistíðini vinnur rætt til eftir frítíðarlógini. Rinda fleiri arbeiðsgevarar løn til sama persón, sum er í barsilsfarloyvi, og røkkur barsilspeningur ikki til fult endurgjald, verður endurgjaldið til hvønn teirra skert eftir nærri reglum, sum landsstýrismaðurin ásetur.
Stk. 3. Landsstýrismaðurin ásetur nærri reglur um umsókn frá arbeiðsgevaranum, hvørjar upplýsingar, hann skal lata í sambandi við útgjaldið, hvør skal vátta hesar upplýsingar, og freistir fyri innlatan av umsóknum og upplýsingum v.m.
§ 15 a. 10) Øllum stovnum, sum eru á fíggjarløgtingslógini við rakstrarjáttan, løgujáttan, landsfyritøkum og almennum grunnum, umframt teimum stovnum, ið koma undir málsræðið hjá landsstýrismanninum í fíggjarmálum at áseta lønar- og setanartreytir, verður veittur barsilspeningur eftir § 15, stk. 1, um starvsfólk verður sett í staðin fyri tann, ið fer í barsilsfarloyvi. Stovnurin fær tó í mesta lagi endurgoldið tað, sum tann, ið er í farloyvi, fær goldið í løn.
Stk. 2. 1) Kravið í stk. 1 er ikki galdandi, um tann, ið fer í barsilsfarloyvi, er lærlingur.
Stk. 3. 1) Landsstýrismaðurin í vinnumálum ásetur nærri umsitingarligar reglur, herundir um freistir fyri at lata inn umsóknir.
Afturrindan
§ 16. Tekur persónur nýtt lønandi arbeiði upp í einum tíðarskeiði, tá viðkomandi nýtir rætt sín at fáa barsilspening, skal hann rinda barsilspening aftur fyri teir dagar, hann hevur havt slíkt arbeiði, eisini í teimum førum, har barsilspeningur er útgoldin til arbeiðsgevara jbr. tó stk. 2 og í mun til inntøkuna, viðkomandi hevur vunnið hesar dagar.
Stk. 2. Er barsilspeningur útgoldin arbeiðsgevara fyri løn í farloyvistíðini til arbeiðstakara, skal arbeiðsgevarin uttan mun til stk. 1 rinda barsilspening aftur, um viðkomandi arbeiðstakari í sama tíðarskeiði tekur nýtt arbeiði upp hjá hesum arbeiðsgevaranum.
Stk. 3. Kravið um afturrindan av barsilspeningi eftir stk. 1 og 2 kann eisini fremjast við at mótrokna møgulig krøv frá arbeiðstakara ella arbeiðsgevara upp á barsilspening, og peningurin kann eisini krevjast inn við at afturhalda í løn og við panting.
Stk. 4. Persónur, sum tekur upp nýtt lønandi arbeiði í einum tíðarskeiði, viðkomandi nýtir rætt sín at fáa barsilspening, skal boða umsitingarmýndugleikanum sbr. § 25 frá hesum.
§ 16 a. 12) Ov nógv útgoldin barsilspeningur, sum ikki er fevndur av ásetingini í § 16, stk. 3, kann verða innheintaður við panting og við at eftirhalda í A-inntøku sbrt. § 136 í skattalógini.
Stk. 2. TAKS fremur panting og eftirhald í A-inntøku fyri barsilspening eftir stk. 1 eftir reglunum um innkrevjing av skatti.
Kapittul VI
Fígging
Gjaldskyldug
§ 17. 13) Barsilsgjald skal rindast eftir stk. 2-4, og §§ 18 og 19. Persónar, sum tekna sjálvbodna trygging, rinda gjald eftir reglum settum sbrt. § 20.
Stk. 2. Gjaldskyldug smbrt. stk. 1 eru
1. øll, sum fáa A-inntøku, sum hava fulla skattskyldu í Føroyum, og sum hava fylt 16 ár, men ikki 67 ár, og
2. øll, sum rinda A-inntøku í Føroyum.
Stk. 3. Persónar, sum eftir stk. 2, nr. 1, eru gjaldskyldugir, men sum ikki hava fastan bústað í Føroyum, kunnu eftir umsókn sleppa undan gjaldskyldu. Undantøkan hevur virknað frá tí degi, umsóknin er móttikin.
Gjaldsgrundarlag
§ 18.14) Gjaldið verður kravt av øllum A-inntøkum, sum tey gjaldskyldugu fáa ella rinda, tó undantikið
1) fólka- og fyritíðarpensjón,
2) 4) aðrar skattskyldugar almannaveitingar, tó ikki dagpening eftir dagpeningalógini, og endurgjald fyri inntøkumiss sbrt. § 17, stk. 3 í forsorgarlógini,
3) tænastumannapensjónir og aðrar líknandi eftirlønir, uppihaldspeningur sbrt. hjúnabandslógini og barnapeningur sbrt. "lov om børns retsstilling", og
4) A-inntøka til avmarkaða skattskyldu undir FAS-skipanini, ella fyri A-inntøku til avmarkaða skattskyldu umborð á skipum, sum eftir § 2, stk. 1, litra j, 2. pkt. í løgtingslóg nr. 86 frá 1. september 1983 um landsskatt og kommunuskatt, við seinni broytingum, verða javnmett við skip, ið eru skrásett við heimstaði í Føroyum, og sum, um tey vóru føroysk, lúka treytirnar í § 1, stk. 1 í løgtingslóg um Føroyska Altjóða Skipaskrá.
Stk. 2. 1) (Strikað).
Gjald
§ 19. 13) 15) 5) Gjaldið hjá teimum gjaldskyldugu er 0,71% av tí í § 18 nevnda gjaldsgrundarlagi.
Stk. 2. Gjaldið fellur til gjaldingar, samstundis sum teir gjaldskyldugu rinda ella fáa A-inntøku. Áðrenn A-inntøkan verður útgoldin, skal inngjaldið avroknast. Gjøld kunnu krevjast inn við panting.
Stk. 3. Landsstýrismaðurin kann áseta nærri reglur um inngjald, heundir avgreiðslugjald.
Stk. 4. 13) 15) 5) Landsstýrismaðurin kann við kunngerð broyta tað í stk. 1 nevnda gjald, tó ikki hægri enn 0,71%.
Kapittul VI a 8)
Barsilsgrunnurin
§ 19 a. Stovnaður verður grunnur, nevndur Barsilsgrunnurin, sum hevur til endamáls at fíggja og rinda út barsilspening sambært hesi løgtingslóg.
Stk. 2. Inntøkur grunsins eru barsilsgjøldini sambært §§ 18, 19 og 20. Inntøkur grunsins verða játtaðar á løgtingsfíggjarlógini og verða fluttar Barsilsgrunninum.
Stk. 3. Útgald til barsilspening verður játtað á løgtingsfíggjarlógini. Barsilsgrunnurin endurrindar landskassanum útreiðslurnar.
Stk. 4. Útreiðslur til umsiting av Barsilsskipanini verða játtaðar á løgtingsfíggjarlógini. Barsilsgrunnurin endurrindar landskassanum umsitingarútreiðslurnar.
Stk. 5. Barsilsgrunnurin hevur sjálvstøðugan roknskap og fíggjarstøðu í landsroknskapinum.
Stk. 6. Roknskaparhaldið skal fylgja løgtingslóg um landsins almenna roknskaparhald v.m. Roknskapirnir verða grannskoðaðir av landsgrannskoðaranum.
Stk. 7. Landsstýrismaðurin umsitur grunnin, men kann leggja umsitingina til annan almennan stovn. Landsstýrismaðurin kann í kunngerð áseta nærri reglur um umsiting og virksemi grunsins.
Stk. 8. Landsstýrismaðurin ásetur reglur fyri íløgurøkt Barsilsgrunsins soleiðis, at henda er í samsvari við íløgupolitikk landsins.
§ 19 b. Barsilsgrunnurin kann verða tikin av við løgtingslóg, og ognir grunsins verða tá fluttar landskassanum.
Kapittul VII
Sjálvstøðugt vinnurekandi v.m.
§ 20. Persónar, sum hava aðra inntøku av vinnu enn A-inntøku, hava rætt til barsilspening, um teir tekna eina trygging.
Stk. 2. Landsstýrismaðurin kann í kunngerð áseta nærri reglur um, hvør kann tekna trygging, hvørjar inntøkur kunnu tryggjast, um inngjald, arbeiðskrav, útrokningargrundarlag, nær rætturin til barsilspening tekur við, eftir at umsókn um trygging er móttikin, eftirstøður, hvørjar upplýsingar tann, sum teknar trygging, skal lata, skiftisreglur v.m.
Stk. 3. Landsstýrismaðurin kann í kunngerð áseta nærri reglur um, at persónar, sum annars ikki hava møguleika at koma undir skipanina, eftir egnum ynski tekna trygging og koma undir skipanina.
Kapitul VIII
Fyrisitingarligar ásetingar
Upplýsingar
§ 21. 7) Til nýtslu í sambandi við útrokning og eftirlit við inngjalds- og útgjaldsupphæddum eftir hesi lóg, kann landsstýrismaðurin útvega sær allar upplýsingar frá TAKS, Landsfólkayvirlitinum og Almannaverkinum.
Stk. 2. Fakfeløg og arbeiðsgevarar hava skyldu at geva landsstýrismanninum tær upplýsingar, hann biður um í sambandi við eftirlitsarbeiði og avgreiðslu av útgjaldi.
§ 22. Hevur umsøkjari givið landsstýrismanninum skeivar upplýsingar ella tagt um umstøður, sum hava havt týdning fyri barsilspeningin, kunnu upphæddir, sum av órøttum eru útgoldnar, verða kravdar afturgoldnar frá tí, sum hevur fingið peningin útgoldnan.
§ 23. Landsstýrismaðurin kann eftir nærri ásettum reglum gera gjaldsavtalur, heruppií avskriva krøv, tá útlit ikki eru at fáa allan peningin frá skuldaranum.
Millumtjóða sáttmálar
§ 24. Landsstýrismaðurin kann gera sáttmálar við onnur lond um barsilspening.
Stk. 2. Landsstýrismaðurin kann áseta reglur um barsilspening v.m. fyri teir persónar, sum fevndir eru av sáttmálum sambært hesi grein, heruppií fyri hesar persónar áseta reglur, sum víkja frá ásetingunum í lógini.
Umsitingarmyndugleiki
§ 25. Landsstýrismaðurin kann við kunngerð leggja umsitingina av lógini til Arbeiðsloysisskipanina eftir avtalu við Arbeiðsloysisskipanina, ella til annan fyrisitingarligan myndugleika. Í slíkum føri verða heimildirnar, sum landsstýrismaðurin hevur eftir hesi lóg, latnar fyrisitingarmyndugleikanum, tó ikki heimildirnar at áseta reglur.
Stk. 2. Landsstýrismaðurin ásetur í kunngerð nærri reglur um umsiting og eftirlit.
Stk. 3. Avgerðir eftir hesi lóg ella eftir reglum, settum sbrt. lógini, kunnu kærast til landsstýrismannin innan 4 vikur eftir, at viðkomandi hevur fingið fráboðan um avgerðina.
Stk. 4. Landsstýrismaðurin kann leggja kærumyndugleikan eftir stk. 3 til annan fyrisitingarligan myndugleika, og kann samstundis áseta, at avgerðir hjá kærumyndugleikanum ikki kunnu kærast til annan fyrisitingarligan myndugleika.
Stk. 5. Útreiðslur, ið standast av umsitingini av skipanini, verða rindaðar av landskassanum.
Kapitul IX
Revsi- og gildiskomuásetingar
Revsing
§ 26. 1) Um ikki strangari revsing er ásett í aðrari lóggávu, verður viðkomandi, sum sambært hesi lóg gevur skipanini skeivar ella misvísandi upplýsingar, revsaður við sekt ella fongsli í upp til 4 mánaðir.
Stk. 2. Fyri brot, sum løgfrøðiligir persónar, heruppií feløg, felagsskapir, grunnar, kommunur, land og statur gera, kann revisábyrgd verða áløgd tí løgfrøðiliga persóninum sum slíkur.
Stk. 3. Í reglum, ásettum eftir hesi lóg, kann revsing verða ásett fyri brot á reglurnar.
Gildiskoma
§ 27. Henda lóg fær gildi 1. juni 2001.
Stk. 2. Samstundis fer úr gildi løgtingslóg nr. 37 frá 23. apríl 1999 um foreldrafráveru, orsakað av barnsburði, føðing og ættleiðing.
Skiftisreglur
§ 28. Persónar, sum, tá henda lóg fær gildi, fáa útgoldnan dagpening í sambandi við barnsburð eftir lov for Færøerne om dagpenge ved sygdom eller fødsel, sbr. lovbekendtgørelse nr. 102 frá 2. mars 1988, sum broytt við løgtingslóg nr. 94 frá 13. juni 1995 (dagpeningalógin), hava rætt at fáa barsilspening útgoldnan eftir reglunum í hesi lóg.
1) Broytt við løgtingslóg nr. 166 frá 20. desember 2017, har § 2 ljóðar soleiðis: “Stk. 1. Henda løgtingslóg kemur í gildi 1. januar 2018. Stk. 2. Henda løgtingslóg er galdandi fyri foreldur at børnum, fødd ella ættleidd sama dag, sum henda lóg fær virknað, ella seinni, og fyri tey foreldur, sum eru í skipanini, og sum fáa útgjald eftir § 9 ella § 10. Løgtingslógin er eisini galdandi fyri tey foreldur, hvørs útgjaldstíðarskeið eftir § 9 ella § 10 er endað, men har seinasta útgjaldið úr Barsilsskipanini ikki er útgoldið. Stk. 3. § 1, nr. 14 er galdandi fyri foreldur, ið hava rætt til útgjald eftir § 9 ella § 10. Stk. 4. § 1, nr. 16 er galdandi fyri øll útgjøld úr Barsilsskipanini, eftir 1. mars 2018.”
2) Broytt við løgtingslóg nr. 110 frá 20. desember 2002. § 2 í hesi løgtingslóg ljóðar soleiðis: “Henda løgtingslóg kemur í gildi dagin eftir, at hon er kunngjørd.” og § 3 í hesi løgtingslóg ljóðar soleiðis: ”Lógin hevur virknað fyri persónar, ið verða foreldur eftir 31. desember 2002. Stk. 2. Hóast stk. 1 verða ásetingarnar í § 1, nr. 5 nýttar sum grundarlag fyri at útrokna barsilspening til persónar, ið hava rætt til barsilspening áðrenn 1. januar 2003, fyri ta tíð, ið eftir er av rættinum til barsilspening eftir 31. desember 2002.”
3) Broytt við løgtingslóg nr. 21 frá 8. mai 2008, har § 2 er soljóðandi: “Hendan løgtingslógin kemur í gildi 1. juni 2008.”
4) Broytt við løgtingslóg nr. 69 frá 15. mai 2014, har § 2 ljóðar soleiðis: “Stk. 1. Henda løgtingslóg kemur í gildi dagin eftir, at hon er kunngjørd. Stk. 2. Tó kemur § 14 b, sum ásett í § 1, nr. 12, í gildi tann 1. januar 2015. Stk. 3. Henda løgtingslóg er galdandi fyri foreldur at børnum, fødd ella ættleidd sama dag, sum henda løgtingslóg kemur í gildi, ella seinni, og fyri foreldur, sum eru í skipanini, og sum fáa útgjald eftir § 9. Løgtingslógin er somuleiðis galdandi fyri tey foreldur, hvørs útgjaldstíðarskeið eftir § 9 er endað, men har seinasta útgjaldið frá Barsilsskipanini ikki er útgoldið.”
5) Broytt við løgtingslóg nr. 137 frá 16. desember 2015, har § 2 ljóðar soleiðis: “Stk. 1. Henda løgtingslóg kemur í gildi 1. januar 2016. Stk. 2. Henda løgtingslóg er galdandi fyri foreldur at børnum, fødd ella ættleidd sama dag, sum henda lóg kemur í gildi, ella seinni, og fyri foreldur, sum eru í skipanini, og sum fáa útgjald eftir § 9. Løgtingslógin er somuleiðis galdandi fyri tey foreldur, hvørs útgjaldstíðarskeið eftir § 9 er endað, men har seinasta útgjaldið frá Barsilsskipanini ikki er útgoldið.”
6) Broytt við løgtingslóg nr. 105 frá 20. november 2007, har § 2 ljóðar soleiðis: “Henda løgtingslóg kemur í gildi 1. januar 2008.”
7) Broytt við løgtingslóg nr. 132 frá 19. desember 2014.
8) Broytt við løgtingslóg nr. 42 frá 6. mai 2015, har § 2 ljóðar soleiðis: “Henda løgtingslóg kemur í gildi 1. juli 2015.”
9) Broytt við løgtingslóg nr. 56 frá 7. mai 2019, har § 2 ljóðar soleiðis: “Stk. 1. Henda løgtingslóg kemur í gildi 1. juni 2019. Stk. 2. Henda løgtingslóg er galdandi fyri foreldur at børnum, fødd ella ættleidd sama dag, sum henda løgtingslóg kemur í gildi, ella seinni, og fyri tey foreldur, sum eru í skipanini, og sum fáa útgjald eftir §§ 9 ella 10. Løgtingslógin er eisini galdandi fyri tey foreldur, hvørs útgjaldstíðarskeið eftir §§ 9 ella 10 er endað, men har seinasta útgjaldið úr Barsilsskipanini ikki er útgoldið.”
10) Broytt við løgtingslóg nr. 29 frá 19. mai 2004, har § 2 ljóðar soleiðis: “Henda løgtingslóg kemur í gildi 1. juni 2004. Stk. 2. Henda løgtingslóg verður ikki nýtt í førum, tá løntakarin er farin í barsilsfarloyvi áðrenn 1. juni 2004, um løntakarin hevði havt rætt til barisilspening, tá hann fór í barsilsfarloyvi.”
11) Broytt við løgtingslóg nr. 47 frá 15. mai 2014.
12) Broytt við løgtingslóg nr. 20 frá 5. mars 2012.
13) Broytt við løgtingslóg nr. 163 frá 22. desember 2005, har § 2 ljóðar soleiðis: “Henda løgtingslóg kemur í gildi 1. januar 2006.”
14) Broytt við løgtingslóg nr. 40 frá 27. apríl 2005.
15) Broytt við løgtingslóg nr. 123 frá 22. desember 2010, har § 2 ljóðar soleiðis: “Hendan løgtingslóg kemur í gildi 1. januar 2011 og fer úr gildi aftur í seinasta lagi 31. desember 2011.”


text:
Kristina Háfoss: Landstýrismaður vil krevja 21% í pensjónsgjaldi
LANDSSTÝRISMAÐUR VIL KREVJA 21% Í PENSJÓNSGJALDI FRÁ FØROYINGUM - HVÍ?
Nú eru enn fleiri átøk ávegis úr landsstýrinum, ið fara at undirgrava pensjónsnýskipanina og skapa størri ójavna millum láglønt og hálønt, bæði á arbeiðsmarknaðinum og pensjónistar.
FORSKATTAÐA LÓGARTVUNGNA PENSJÓNSINNGJALDIÐ HÆKKAR
Landsstýrismaðurin í fíggjarmálum, Jørgen Niclasen, hevur sent lógarbroyting til hoyringar. Talan er um týðandi broyting í løgtingslóg um eftirløn. Lógartvungna inngjaldið til egna pensjón skal hækkast 3%. Hetta er eisini ein broyting, ið er enn eitt átak, ið fer at undirgrava pensjónsnýskipanina, ið varð samtykt í undanfarna valskeiði – og enn eitt átak, ið økir ójavnan millum láglønt og hálønt.
PENSJÓNSNÝSKIPANIN
Pensjónsnýskipanin, ið varð samtykt í undanfarna valskeiði, gav hægri pensjón, minni ójavna og styrkti vælferðarsamfelagið fíggjarliga yvir tíð.
Millum týðandi átøkini við pensjónnýskipanini vóru:
- At allir pensjónistar fingu minst 1.500 kr. meira at liva av eftir skatt um mánaðin.
- At ójavnin millum pensjónistar varð minkaður, og meira spart upp til pensjón í felag.
- At fólk fingu frælsi at framskunda ella útseta pensjónsútgjald,
- At veita stóran pensjónsskattalætta til lág- og miðallønt, við at avtaka flata pensjónsskattin á 40%, og seta í staðin stigvaksandi pensjónsskatt úr 30% upp í 40%.
- At styrkja fíggjarliga haldførið hjá vælferðarsamfelagnum, eitt nú við, at minni partur av pensjónini hjá fólki í Føroyum verður forskattaður, so land og kommunur hava neyðugu inntøkurnar at veita eldrarøkt og heilsutænastur, so hvørt vit gerast fleiri eldri.
LÓGARKRAVDA PENSJÓNINNGJALDIÐ ER Í DAG 18% SAMANLAGT
Tí varð lógarkravda inngjaldið til eginpensjón lækkað úr 15% av lønini niður í 12%.
Hesi partur av pensjónini hjá føroyingum verður forskattaður, og verður tí rindað 0 kr. í skatti til land og kommunur tá fólk gerast pensjónistar. Hetta ger, at so hvørt fleiri pensjónistar vera, koma land og kommunur at fáa færri inntøkur til at røkja tænastur so sum eldrarøkt og heilsuverk. Hetta undirgravar tí sokallaða fíggjarliga haldførið hjá vælferðarsfelagnum. Eisini vita vit, at júst hesin parturin av pensjónini ger, at jú hægri inntøku tú hevur tá tú ert á arbeiðsmarknaðinum, jú hægri pensjón tá tú gert pensjónistur. Jú, størri partur hetta er av samlaðu pensjónini, jú størri verður ójavnin millum pensjónistar, tá teir røkka pensjónsaldri.
Samstundis varð inngjaldið til Samhaldsfasta eftirlønargrunnin hækkað úr 1,75% upp í 3% frá arbeiðstakara og úr 1,75% upp í 3% frá arbeiðsgevara. Samanlagt verður nú rindað 6% í Samhaldsfasta eftirlønargrunnin.
Hesin partur verður skattaður við útgjald. Í staðin fáa arbeiðsgevarar skattafrádrátt fyri inngjaldið og løntakarar fáa 65.000 kr. árliga skattafrítt í botnfrádrátti í landsskatti og 30.000 kr. skattafrítt í kommunuskatti. Henda broyting var tí eisini við til at styrkja fíggjarliga haldførið.
Samanlagt eru føroyingar sostatt álagdir við lóg at rinda 18% av lønini til pensjónsuppsparing – persónliga og Samhaldsfasta eftirlønargrunnin. Hartil fáa øll fólkapensjón og rinda part av lønini, umvegis landsskatt, til hesa pensjón. Hetta er meira enn ríkiligt, til at tryggja øllum eina góða og trygga pensjón.
ÆTLAN LANDSSTÝRISINS VIL ØKJA ÓJAVNAN
Hóast hetta, so kemur landsstýrismaðurin í fíggjarmálum nú við lógarbroyting, ið skal áleggja løntakarum at rinda 3% afturat í pensjónsuppsparing. Harvið verður komið uppá heili 21% í lógartvungnum inngjaldi til pensjón.
Hetta er alt annað enn skilagott, tí harvið gerst inngjaldið alt ov stórt. Ov nógv fer tá at verða tikið av lønini, meðan tú ert á arbeiðsmarknaðinum, og eru tað serliga láglønt, ið verða rakt av hesum. Ójavnin millum fólk á arbeiðsmarknaðinum økist tí. Umframt at hetta merkir, at ójavnin millum pensjónistar fer at økjast, og at fólk fara at fáa munandi lønarhækking, tá tey fara av arbeiðsmarknaðinum. Hetta var ongantíð ætlanin við eini pensjónsskipan.
PENSJÓNISTAR 2.730 KR. MEIRA MÁNAÐARLIGA ÚR SAMHALDSFASTA SÍÐAN 2015
Landsstýrismaðurin í fíggjarmálum hevur verið ímóti at inngjaldið og útgjaldið úr Samhaldsfasta eftirlønargrunninum hækkaði í undanfarna valskeiði. Men hetta varð liður í, at skapa størri samhaldsfesti, minka ójavnan millum pensjónistar og styrkja haldførið í pensjónsskipanini.
Farið varð frá 15% tvungið inngjald til egna pensjón og 3,5% tvungið inngjald (arbeiðsgevari og arbeiðstakari samanlagt) til Samhaldsfasta (samanlagt 18,5%) – til 12% inngjald til egna pensjón og 6% inngjald til Samhaldsfasta (samanlagt 18%).
Úrslitið er, at mánaðarliga útgjaldið úr Samhaldsfasta til allar pensjónistar er hækkað munandi. Hetta var í 2015 – tá undanfarna samgonga tók við – 3010 kr. um mánaðin. Vegna hækkað inngjald er útgjaldið nú 5.740 kr um mánaðin til allar pensjónistar. Hetta er ein øking á 2.730 kr. um mánaðin, eftir skatt væl yvir 2.000 kr. meira um mánaðin fyri flestu pensjónistar.
ÆTLAR LANDSSTÝRIÐ AT MINKA ÚTGJALDIÐ ÚR SAMHALDSFASTA?
Nú landsstýrismaðurin ætlar at hækka inngjaldið til egna pensjón upp í 15% aftur, so sum tað var áðrenn pensjónnýskapanina, gerst lógartvungna inngjaldið 21%, ið er alt ov høgt. Tað veit landsstýrismaðurin eisini væl. Hetta má tí síggjast sum ein liður í, at fyrireika eina minking av inngjaldinum til Samhaldsfasta eftirlønargrunnin. Samstundis er hetta eisini ein roynd at økja forskattaða partin av pensjónsskipanini, og harvið undirgrava fíggjarliga haldførið hjá vælferðarsamfelag okkara yvir tíð.
SKRIVLIGUR FYRISPURNINGUR SETTUR Jørgeni Niclasen
Fyri at fáa lýst málið er skrivligur fyrispurningur settur landsstýrismanninum um málið. Vónandi fáast greið svar, og vónandi fer samgongan ikki at fremja hesa ætlanina hjá landsstýrismanninum. Ein ætlan, ið vil undirgrava pensjónsnýskipanina, økja forskattaða partin av pensjónsskipanini, og økja ójavnan bæði millum tey á arbeiðsmarknaðinum og pensjónistar.
14. februar 2020
Kristina Háfoss
Løgtingskvinna fyri Tjóðveldi
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Korona
Hans Johannes á Brúgv nýggjur havnafúti í Vestmanna
Kommunulæknin í Vestmanna: Hetta var als ikki ætlanin og kanska hava vit verið ov “strong”
Ulla Í Dávastovu: KORONA OG EG
Reikferðaskip við deyðum bíðar eftir havnaloyvi
Enn ein festivalur avlýstur í 2020
Helgi Abrahamsen er eisini organistur
Skiparin á Skorabergi, Kristen Friis: Fara nú á gulllaksaveiðu
Eiðis kommuna skipar fyri dunnuspæli skírhóskvøld
ANDREW DJURHUUS 100 ÁRA MINNI
Hotel Hafnia tekur óvanlig stig
Beint nú sær ljóst út hjá KBH
Hanus Hansen: Trupult at sleppa av við fiskin
Spara pening: Bingjuskip sigla nú aftur suðurum Afrika
Tað var ikki ein bátur at síggja, so tað var gott pláss at fiska
Arbeiða av álvara við at fáa Atlantic Airways í FAS
Samrøða: Birita Adela Davidsen (Opera.fo) fingið kr. 183.000 í stuðuli til teaturkonsert
Yvirtøka av Eimskip avlýst fyribils
Tveir aftrat - nú hava 181 føroyingar fingið staðfest smittuna
Norskir pensjónistar hava álit á Bakkafrosti
Undirhúsið í Skálavík hevur valt at gloppa hurðina
80-túsund er ov lítið til smærri vinnurekandi
Frá tíðindafundinum um Hjálparpakka 2
Hann er bæði fótbóltsspælari og útvarpsvertur
Samband
Postboks 226
FO-600 Saltangará


text:
Brúkarakjak:Antissimo
Vælkomin á føroysku Wikipediu!
Hey Antissimo, og vælkomin til føroysku Wikipediu! Takk fyri tíni ískoyti. Eg vóni, at tær dámar Wikipediu og ger av at verða verandi. Her eru nakrar góðar slóðir til nýggjar brúkarar:
- Kunning fyri nýbyrjarar
- Hvussu ritstjórni eg eina síðu (Rætta wikitekst við wiki-kotum)
- VisualEditor Brúkaravegleiðing (Rætta við nýggja Visual-editorinum frá 2013)
- Ofta settir spurningar ella Set ein spurning í Undirhúsinum
Niceley 8. feb. 2009 kl. 17:15 (UTC)
{{Brúkari fo-0}} on your user page or put it into your babel box.
200 mynd á commonsRætta
Tað kann eg nokk. Bara uploada uppá sama máta sum eg gjørdi áðrenn? --Tosjjo 19. jul 2009 kl. 21:51 (UTC)


text:
Nýtt
SØK hóast freistin er farin!
Tað ber til at søkja inn á útbúgvingarnar á Heilsuskúlanum, hóast freistirnar eru farnar. Tað kann vera at pláss er tøkt til tín, um tú annars lýkur krøvini til upptøku. Vit hava av og á tøk pláss í útbúgvingunum, tá...[more]
Størv sum lærarar freist 23. mars
05.03.2020 Heilsuskúli Føroya søkir eftir lærarum,...[more]
NÁMSFRØÐIHJÁLPARI Í HEYST
Heilsuskúlin hevur fingið boð frá Mentamálaráðnum um, at útbúgvingin til námsfrøðihjálpara kann byrja í heyst. Umsóknarfreistin verður 15. mars 2020. Umsóknarbløð og kunning um útbúgvingarnar, verða løgd á heimasíðina í...[more]
Flest ungfólk á Heilsuskúlanum
Nýggjur heilsuhjálparaflokkur við 22 næmingum byrjaði á Heilsuskúla Føroya í dag. Seks av teimum eru undir 20 ár og fimm eru millum 21 og 25 ár. Tilsamans eru trettan næmingar undir 35 ár og níggju eru yvir 35 ár. Deilt eftir...[more]
So doyligt at Heilsuskúlin lá í Suðuroy
- Tað sum fleiri, næstan allar, av okkum hildu, var at tað var simpulthen so doyligt at skúlin var í Suðuroy, tí at so var man har bara til at ganga í skúla - altso man kundi gera so nógv sum man legði í, av skúlatingum, sigur...[more]
Broytingar trygd fyri autorisatión
Broytingar í heilsuhjálpara- og heilsurøktaraútbúgvingunum ...[more]
Landstýriskvinnan vitjar Heilsuskúlan
Landstýriskvinnan í menta- og skúlamálum, Hanna Jensen, vitjaði í dag Heilsuskúla Føroya. Við sær hevði hon aðalstjóran, Poul Gert Hansen Hansen, umframt onnur starvsfólk í MMR. Landstýriskvinnan nýtti høvið at práta við nakrar...[more]


text:
Ársroknskapurin fyri 2018 hjá Runavíkar kommunu sæst nú á heimasíðu okkara á hesi slóð: (Kommunan/Kommunan í tølum/Ársroknskapir)
15.05.2019
Ársroknskapurin 2018 er nú tøkur á heimasíðuni
- Jóhanna í heimsøkn
- Innbjóðing til FM-Snar og FM-Kvik í Løkshøll
- Skattalistin fyri 2018
- Kunning frá IRF um rottangatøming í Rituvík og Æðuvík
- Jólatiltøk í Runavíkar kommunu
- Svik avdúkað í Bylgjuni í Runavík
- Vatnleiðingsarbeiði á Skála í kvøld, 6. nov. 2019
- Lions & Roðin
- Kunning frá IRF
- Spjaldur
- FÆ2020
- Undirritað á Skála
- Starvslýsing: Skúlavørður til Runavíkar kommunu
- Vegarbeiði á Heiðavegi
- Minningarhald teirra sjólátnu
- Leiðaraskifti við Stórá
- Forkunnug amerikansk vitjan
- Runavíkar kommuna heiðrað í San Diego
- Býráðið endurskipað
- Eyka býráðsfundur


text:
Visit Runavík fer á einum serligum ferðavinnudegi, sum verður 7. apríl, at tvinna ferðavinnu og íverksetan saman. Sjóneykan verður sett á íverksetan av virksemi og upplivingarmøguleikum innan ferðavinnu í allari kommununi.
Dagurin verður skipaður við framløgum, verkstovum og kjaki.
Umframt at Visit Runavík fer at leggja fram, hvørjar ætlanir eru á ferðavinnuøkinum, fer umboð fyri Íverksetararhúsið at greiða frá, hvørjir møguleikar eru hjá virkjum og privatum at seta nýtt virksemi á stovn.
Millum fyrilestrahaldararnar eru m.a. Pól Sundskarð, íverkseti og eigari av hiking.fo og Anna Rubeksen, bóndi og eigari av “Heimablíðni hjá Onnu og Óla” á Velbastað.
Aftaná framløgurnar verða verkstovur skipaðar, har fólk fáa høvi at skifta orð við umboð frá Íverksetarahúsinum um ítøkilig amboð í sambandi við vørumenning, við Visit Runavík viðvíkjandi gisting, eins og ein lýsingarráðgevi og íverksetarar fara at leiðbeina og geva góð ráð.
Ætlanin er at fólk, sum hava hug at fara undir eitthvørt virksemi, sum hevur til endamáls at menna ferðavinnu í kommununi, skulu kunna leita sær kunning og ráðgeving til hetta.
Talan kann vera um alskyns virksemi innan ferðavinnu eitt nú heimablíðni, útleigan av summarhúsum, Ból og Biti, ferðaleiðari, skipa bátaferðir, upplivingar ella líknandi. Tað er bert hugflogið sum avmarkar.
Tíðarskeiðið har flest ferðafólk leita sær til Føroya nærkast í hvørjum. Eftirspurningurin eftir upplivingum og tænastum innan ferðavinnu í kommununi økist og júst tí skipar Visit Runavík fyri hesum íverksetaradegi innan ferðavinnu.
Tiltakið er alment, ókeypis og verður á Bókasavninum við Løkin leygardagin 7. Apríl frá kl. 10.00-12.30.
Øll eru hjartaliga vælkomin.
Visit Runavík


text:
Fundarfrásøgn frá bygdaráðsfundinum 09. februar 2020.
Fundarfrásøgn frá bygdaráðsfundinum 09. februar 2020. er løgd út á heimasíðuni.
Fundarfrásøgnin frá bygdaráðsfundinum her..
Sumbiar Kommuna
Fundarfrásøgn frá bygdaráðsfundinum 10. januar 2020.
Fundarfrásøgn frá bygdaráðsfundinum 10. januar 2020. er løgd út á heimasíðuni.
Fundarfrásøgnin frá bygdaráðsfundinum her..
Sumbiar Kommuna
Broytingar í innsavningini á jólum
Um høgtíðina eru nógvar broytingar í innsavningini av húsarhaldsposum hjá IRF.
Dagrøktarleiðari hjá Sumbiar kommunu
Sumbiar kommuna hevur síðan 2007, samstarva við Tvøroyrar kommunu á dagrøktar økinum, men nú er tað samstarvið komið at enda.
Hettar kemst av, at Tvøroyrar kommuna fer frá dagrøkt, og yvir til barnagarð, sostatt kemur dagrøktin “heim” aftur.
Fundarfrásøgn frá bygdaráðsfundinum 1. desembur 2019.
Fundarfrásøgn frá bygdaráðsfundinum 1. desembur 2019. er løgd út á heimasíðuni.
Fundarfrásøgnin frá bygdaráðsfundinum her.
Sumbiar Kommuna


text:
Tennis
Tennis er bóltleikur við lítlum bólti ið verður sligin við kettjara tvørtur um net. Sum einmansleikur el. tvímansleikur. Tennis var upprunaliga eitt margháttligt, franskt spæl, nevnt kongligt- ella rætt tennis. Tennis var fyrstu ferð spælt fyri nærum 1.000 árum síðan. Nútíðartennis verður eisini nevnt vallatennis. Spælt verður á grasvølli, oftast á hørðum vølli sum til dømis leirjørð.
Altjóða tenniskappingar á hægsta stigi verða spældar í USA, Onglandi, Avstralia, Svøríki og Fraklandi. Heimsins bestu tennisleikarar fáa stórar peninganøgdir í vinningi og lýsingaravtalum.


text:
Evsta vald liggur í Føroyum og hjá Føroya fólki
2019-05-28 09:48
– tað skal føroyskur fólkatinglimur berjast fyri
Eg krympi tær, tá ið eg hoyri framløgurnar hjá Sambandsflokkinum, Tjóðveldi og eisini Fólkaflokkinum – og hvat tey ætla sær í Fólkatingið av avrika. Sambandið vil, sær sjálvum líkt, hava meira pening og hægri blokkstuðul úr danska statskassanum til Føroyar – hóast føroyska bruttotjóðarúrtøkan í dag er hægri pr. íbúgva enn í Danmark. Er ikki skomm skapt í?
Tjóðveldi vil brúka røðarapallin á Fólkatingi til at proklamera loysingina. Og mála eina mynd av, at tað er danska stjórnin, sum forðar fyri loysingini. Øll vita vit, at hesin dystur skal vinnast í Føroyum – og onga aðra staðni.
Og Fólkaflokkurin hevur bitið høvdið av allari skomm og vil hava ráðharra í danskari stjórn. Hugsið tykkum ta øvugtu støðu – danskur ráðharri í føroyskari stjórn!
Valskráirnar hjá Sambandinum, Tjóðveldinum og Fólkaflokkinum eru ein háðan móti okkara egna hart vunna fólkaræði.
Sálin og ryggurin í føroyska fólkaræðinum er, at evsta vald liggur í Føroyum og hjá Føroya fólki! Tað má ongantíð henda, at eitt føroyskt fólkatingsumboð sáar iva um hesa tign hjá Løgtingi og Landsstýri – bara fyri at fáa umrøðu. Eitt føroyskt fólkatingsumboð skal fram um alt virða og verja føroyskt fólkaræði og samstarva við Landsstýri og Løgting. Eitt føroyskt fólkatingsumboð skal ikki mótarbeiða Føroya landsstýri – tað er at undirgrava føroyskan sjálvavgerðarrætt.
Eg bjóði meg fram sum valevni fyri Javnaðarflokkin til hetta fólkatingsvalið
Hvørki eg sjálv ella Javnaðarflokkurin fara at dragsa føroyskan partapolitikk niður á Fólkating.
Fyri framman liggja stórar avbjóðingar. Til dømis í sambandi við grøna orkuskiftið, útbúgvingarpolitisk samstørv, altjóða gransking, altjóða skipaferðslu og nýggjar siglingarleiðir. Alt stórmál, sum fara tvørtur um landamørk. Fái eg møguleikan, vil eg av fullum huga arbeiða fyri skilagóðum loysnum á hesum og mongum øðrum málum.
Við samstarvi, greiðari talu og semjusøkjandi samstarvi skulu vit ávirka øll mál, sum viðvíkja føroyingum, føroyskum vinnulívi og føroyskum mentanarlívi.
Nøkur dømi um samstarv, sum hava givið úrslit:
- Í 2015 komu føroyingar undir sama krav sum útlendingar, at skula hava búð í Danmark í sjey ár, fyri at fáa rætt til ávísar sosialar veitingar – til dømis barnakekkurin. Hetta mál tók Javnaðrflokkurin upp, og vit fingu tað broytt. Og tey, sum vórðu rakt, fingu endurgjald.
- Nógv orka er løgd í at verja føroyska serstøðu – t.d. avgerðina um framhaldandi at selja fisk til russiska marknaðin. Tað virða okkara samstarvspartar í dag.
- Tað er eitt breitt ynski í Føroyum um at broyta uttanríkispolitisku heimildarlógina. Tí er tað ein uppgáva, sum fólkatingsumboðið eigur at arbeiða fyri – í samstarvi við Føroya Landsstýri.
Taki fegin eitt tørn í Fólkatinginum – og fari at arbeiða í Fólkatinginum burturav
Eg havi í mínum langa politiska lívi upplivað viðurskifti millum Føroyar og Danmark – tá tey virka sum ringast. Tað var í kreppuni í 90-árunum. Tað var eitt tógvið stríð at endurreisa Føroyar búskaparliga og ikki minni at endurreisa álitið millum partarnar. Tað má ongantíð henda aftur.
Eg havi eisini upplivað, at tann gongdin kann vendast. Og havt tann framíhjárætt at vera við til at taka tey tøk her í Føroyum, sum hava vent gongdini. Tað eri eg takksom fyri.
Eg havi nú tikið avgerð um at gevast í landspolitikki og stilli tí ikki upp til løgtingsvalið í heyst. Men eg taki fegin eitt tørn í Fólkatinginum, og tað gevur mær afturfyri møguleikan at arbeiða burturav í Fólkatinginum.
Verði eg vald í Fólkatingið – so skal tað vera mín stevna, at har tað er ein vilji er eisini ein vegur. Konfrontatiónina hava vit roynt. Hon bar ikki á mál.
Helena Dam á Neystabø
Valevni Javnaðarfloksins til fólkatingvalið grundlógardagin 5. juni 2019


text:
Teknisk forðing ímóti føroyskari matmentan, burtur nú!
2012-10-04 05:11
Herfyri var aftur eitt álop á okkara tilfeingi og matmentan. Kræsnir gourmetkokkar høvdu keypt av tí besta neytakjøtinum av Sandi, men tað var ikki flett eftir EU reglugerð. Myndugleikarnir legði hald á kjøtið, sum endaði í brenniovninum á Sandvíkarhjalla.
At ein EU paragraff av onkrari orsøk er komin í gildi her, er ein teknisk forðing fyri at útvinna okkara egnu rávøru, og spennir bein fyri siðbundnu matmentanini.
Krøvini fyri at hagreiða og selja kjøt og grønmeti muga verða rímilig, soleiðis at tey eru til at lúka. Vit mugu hava eina góðskuskipan, sum er tilpassað føroysku viðurskiftunum. Ikki stórvinnu í EU.
Ráðvøra er so grundleggjandi í okkara kosti, tí er tað okkara rættur sum forbrúkarar, at avgera, um vit vilja keypa føroyska vøru ella EU-stemplaða.
Øll argument tala fyri, at vit skula eta lokalan mat. Tað er betri fyri umhvørvið, skapar arbeiði, fjølbroytni, styrkir okkara sjálvsfatan og tryggjar sjálvbjargni.
Tórshavnar Kommuna umboðar meir enn 2/5 av landsins íbúgvum, eisini fleiri stór- og smábøndur. Landið, sum varðar av hesi køvandi lógini letur bara standa til. Tí má Tórshavnar kommunan traðka til, og verja bøndurnar, útróðrarmanninum, teimum ið velta og teimum, ið ynskja at keypa góða føroyska rávøru.
Vit skula heldur ikki gloyma, at føroyskur matur kann blíva ein stór søluvøra í ferðavinnuhøpi. Við tvífaldaðari játtan til Ferðaráðið, er optimisma aftur komin í ferðavinnuna. Eingin kann vita, hvønn týdning matframleiðsluvinnan kann fáa, tí má lógarverki fáast í rætt lag.
Um tað unnist mær at koma í býráðið, fari eg at gera mítt til, at bóndin fær selt sítt kjøt og avroð, og rabarbubóndin sínar rabarbur. Kommunan skal gera karmar fyri einum livandi sølutorgið í Vágsbotni og ikki minst, einum Tórshavn Matfestivali.
Bjørg Dam
valevni hjá Javnaðarflokkinum í Tórshavnar kommunu


text:
Jensina Finnur ein fótbólt, og Snúti verður vaktur. Tey finna ein sang, og mín sann, um SNúti ikki fortelur eina góða søgu um eina bamsu, ið ongar gaggir átti. Men hvat er tað nú gaggir er fyri nakað? Hevru tað nakað við dunnur at gera?
Ovastaloft - Bamsan
Jensina og Snúti hugna sær á Ovastalofti
Jensina er so góð við sína bamsu. Hon fekk bamsuna tá hon var lítil - 4 ár, og nú hevur hon funnið bamsuna aftur
Aðrir partar
Ein bók við gomlum sangum verður funnin uppi á loftinum. Hvat munnu tey bæði, Jensina og Snúti fáa burturúr henni?
Jensina hevur so ilt í búkinum, og grunar um, hvørt búkurin roynir at siga henni okkurt. Var tað kanska nakað hon át?
Vit hoyra sang, prát og søgu um tað at busta tenn.
Í dag hoyra vit eitt sindur um fløgg, tí í morgin er flaggdagur
Vit hoyra søgu og sang um illveður
Jensina og Snúti tosa um kappróður
Jensina klippir páskapynt og Snúti fortelur um eina bamsu ið hevði eitt rættiliga serligt lív. Men, er tað nakað serliga páskaligt? Vit fáa at hoyra.
Í dag eru vit á ovastaloftinum. Jensina og Snúti práta, klippa, finna ein sang og siga søgu
Í dag hoyra vit Jensinu og Snúta hugna sær. Tey klippa, tekna og gera páskaprýði. Eisini hoyra vit eina Snúta-søgu
Jensina hevur ilt í hálsinum, og orkar ikki ordiliga at gera nakað í dag. Snúti finnur sjálvur ein sang, og fortelur um eina bamsu, sum er sjúk, júst sum Jensina.
Snúti og Jensina tosa nógv um skip í dag. hvat man søgan hjá Snúta snúgva seg um?
Jensina er tyst, Snúti vaknar, tey finna ein sang Snúti sigur eina søgu.
Jensina finnur ein fótbólt, og so skal Snúti vekjast. Hvat fyri søgu fer hann at fortelja fyri Jensinu í dag?
Loftið er vorðið so óruddiligt og skitið, at Jensina Og Snúti, mugu vaska, so tað verður inniverandi aftur. Men, hvat fyri tonleikur riggar til upprudding?
Umframt at skriva bræv, er eisini tíð til at teykunnu práta og vit hoyra eisini søgu.
Jensina og SNúti finna ein sang saman og Jensina fann eina gamla violin.
Uppi á ovastaloftinum, verður prátað um fuglar í dag. Vit hoyra 'Másin sigur pli pli pli' og hvat man søgan hjá SNúta snúgva seg um í dag?


text:
22. mars 2017
Fólkaheilsuráðið eigur fýra av lýsingunum, sum Felagið Føroysk Marknaðarfólk hevur tilnevnt at vinna heiðurin "Ársins lýsing". Tú kanst atkvøða, sí leinkjur niðanfyriTilnevndu lýsingarnar eru
Fólkaheilsuráðið eigur fýra av lýsingunum, sum Felagið Føroysk Marknaðarfólk hevur tilnevnt at vinna heiðurin "Ársins lýsing". Tú kanst atkvøða, sí leinkjur niðanfyri
Tilnevndu lýsingarnar eru:
Ársins Statiska Lýsing: https://fans.vote/v/ACoRIMJQ96Y
Fólkaheilsuráðið: Liggur tú sum oftast undir?
Føroya Keypsamtøka: Pinkubarnapakki
Eik Banki: Eik legatíð
Demokratia: Vel eina kvinnu
Runavíkar Kommuna: brúgvin til gyltu framtíðina
Tryggingarfelagið Føroya: Er viðføri skatt á ferðini?
Trygd: Fylg okkum
Atlantic Airways: Kilt tú við til Edingburgh?
Ársins Dynamiska Lýsing: https://fans.vote/v/ACoRIqc8_p4
Føroya Tele: Gleðilig jól
Gist & Vist: Heima í Havn
No. 12: Góðan kvinnudag
Eik Banki: Uttanlands at lesa?
Føroya Reiðarafelag: Tað gongur væl
BankNordik: Stendur tú í hesi støðu?
Atlantic Airways: Ein fráferð hjá Atlantic Airways
Ráðið fyri ferðslutrygd og Trygd: Merktur fyri lívið
Ársins sosial lýsing ella tiltak: https://fans.vote/v/ACoRJKjRBFE
Fólkaheilsuráðið: SunnSinn Ung
Fólkaheilsuráðið og Tryggingarfelagið Føroyar: Heilsa á ferð?
Atlantic Airways: Sveiggj, ferðaseðlar til ungdóm
BankNordik: BankNordik-savnið
Føroya Bjór: Nýggjur handil
Ársins Marknaðarátak: https://fans.vote/v/ACoRKbQKCWM
Fólkaheilsuráðið, Amnesty International, Føroya Politi og Sig Frá: Sex krevur samtykki
MBM: Sopi
FarGen: FaroeGenome Project
Visit Faroe Islands: Sheep View
Ráðið fyri ferðslutrygd og Tryggingarfelagið Føroya: Bingjur


text:
1. Har bylgjan leikar fram við Íslands strendur,
á Suðurlandinum vit lógu trygt;
í trýggjar vikur nógv var fyri hendur
at draga - strævna lív tó væl var tykt.
2. Tætt undir landinum við Oyrabakka
vit mangan morgun mundu hála av,
við vaðbeinið var frøi, jú, vit takka
fyri veiði, Íslandshavið gav.
3. Væl tíðum
vóru dagar nakað strævnir,
tá ikki fiskurin at draga treyt,
tá øksl var eym og armar mest sum lamnir,
og skipið borðafult av fiski fleyt.
4. Og ei var tíðin long, bert tríggjar vikur,
og so var saltið uppi, skipið fult;
hevði landnyrðingur verið kvikur,
vit vilja heim, tað kann ei haldast dult.
5. Ein morgun snimma lotar hann av landi,
høgættargarðar kastast av og á,
hann frískar upp í hvørjum, nú ei vandi
er til at vinda hvørt eitt segl í rá.
6. Men enn er hasin gamli ikki uppi,
tí mega vit í tolni bíða enn,
um hann kom beint nú, ivaleyst vit sluppu
at seta segl og rýma alt í senn.
7. Og tá hin gamli sást at koma undan
í kappanum, hann lítur út á sjógv,
sær vendi knappliga í kringi rundan
og segði: Vent og legg á bakborðs bógv.
8. Og síðani vit seta á hvønn skeka
og halda undan, hygg, hann lotar høgt,
og alt vit eiga - tað man ikki breka -
hon tolir tað, tí væl er skútan røkt.
9. Í somu stund, so skjótt, ið orð var gitið,
at vit nú skuldu halda yvir hav,
var repið úrloyst, sum nú hevði sitið
í, síðan fyrst vit høvdu hálað av.
10. Hin størsti klyvarin við gleim varð settur,
í stakið breiðfokkan varð hakað í,
vit hála for mesan og stórsegl, eftir
sjónum fýkur skútan fræls og frí.
11. Og fast um róðurtalju fingrar kreppa,
tí ansast eftir, kós skal haldast væl,
ov leingi
hann at standa ei má sleppa,
á hvørjum tíma avloyst verða skal.
12. Og yvir havið ljódligt ferðin líður,
í skarpinum so friðarligt tað er,
til loringina blæsur byrðin blíður,
hann koyrir á, hon skundar síni ferð.
13. So skifta vaktir, og so skifta nætur,
í lýsing sjómanseygu nýtast væl;
so langt er komið nú, tí gevið gætur
og ansið eftir, land skjótt síggjast skal.
14. Ja, nú sæst land, teir kavataktu tindar
seg hevja upp úr Atlantshavi hátt,
og beiskir, eysturhalnir norðanvindar
við hvítum brimi randa bergið blátt.
15. Langt út í eystri sólin nú sæst stava,
hon geislar sínar sendir inn á land
á Mýling,
ið nú krýndur er við kava,
tann búnin prýðir hann frá egg til strand.
16. Og Mýlingur í morgunsól sæst standa,
so høvuðhvítur stinnur stendur hann;
hitt svarta bergið eggina man randa,
við bergsins fót sær Stakkur hvílu fann.
17. Vit kenna hetta landið allir samlir,
tí hetta berg er eittans millum øll,
so eyðkent er tað, ungir menn og gamlir
teir telja fremst tað millum Føroya fjøll.
18. Og millum lond er Føroyar okkum kærast,
og Atlandshavið vinur okkar' er,
har ungir menn til sjógarpar upplærast,
hvør gleði føðilandi sínum ger.
19. So fuglalættur hugurin man sveima,
tá ið vit standa inn í Djúpini,
tá kvøldið kemur, tá vit eru heima
- ja, best
er heima til at hvíla seg.
M. S.
Viðstein


text:
Námskipan
Námsskipanin lýsir innihaldið í útbúgvingunum. Tekur støði i lógini og kunngerðini fyri útbúgvingarnar og útdýpir hesar. Ert tú vegleiðari fyri næmingar í starvsvenjing er hetta reglur, ið ein skal seta seg inn í. Næmingar eiga somuleiðis at kenna til innihaldið. Útbúgvingarráðið ummælir og Mentamálaráðið góðkennir Námskipanina.
Námskipan HHJ og HRØ flokkar eftir 1. januar 2019
Námskipan HHJ HRØ flokkar áðrenn jan 2019
Námsætlanir HHJ (mál og próvtøkur fyri lærugreinar) eftir januar 2019
Námsætlanir HRØ (mál og próvtøkur fyri lærugreinar) eftir januar 2019
Útbúgvingarbókin
Útgreinar nøkur viðurskifti úr Námskipanini. Inniheldur "persónliga útbúgvingarætlan" hjá næminginum og kurlurnar, sum verða nýttar til arbeiði við persónligum førleikum. Næmingur og vegleiðari skulu kenna til innihaldið.
Útbúgvingarbók HHJ og HRØ eftir januar 2019
Útbúgvingarbók HHJ og HRØ áðrenn januar 2019


text:
Jógvan Isaksen
Jógvan Isaksen er føddur í Havn í 1950, men var undir uppvøkstrinum nógv í Gøtu, haðani bæði foreldrini stava. Studentur 1970 og las síðani á universitetinum í Århus og í Keypmannahavn og gjørdist í 1982 magistari í norðurlendskum bókmentum. Fekk í nøkur ár granskingarstyrk at gera kanningar í føroyskum bókmentum. Síðani 1986 lærari á universitetinum í Keypmannahavn. Hann hevur sitið í ritstjórnini á ymiskum tíðarritum, bæði føroyskum og norðurlendskum, og var frá 2000-07 høvuðsritstjóri á tíðarritinum Nordisk Litteratur – Nordic Literature, sum Nordbok undir Nordisk Ministerråd gav út. Var í meira enn 35 ár leiðari av forlagnum Mentunargrunnur Studentafelagsins. Fekk í 1994 virðisløn M.A. Jacobsens fyri yrkisbókmentir, í 2007 Heiðursgávu Landsins og í 2011 virðisløn M.A. Jacobsen fyri mentanaravrik. Jógvan Isaksen hevur skrivað bøkur um list og bókmentir á bæði føroyskum og donskum, og krimisøgurnar hjá honum eru týddar til fleiri mál.
Á forlagnum Sprotanum er komin Ars moriendi - Kynstrið at doyggja. Um yrkingasavnið Gudahøvd eftir Jóanes Nielsen 2019, og saman við Jonhardi Mikkelsen legði Jógvan Isaksen til rættis Vinaliga. Brævaskiftið millum William Heinesen og Jørgen-Frantz Jacobsen 2019.


text:
HEILSUHJÁLPARI
Lær um røkt, stuðul og virksemi við støði í tørvi, lívssøgu og orku borgarans. Skift ímillum skúlagongd í Suðuroy og starvsvenjing kring landið. Varir 15 mánaðir. Arbeið í eldraøkinum o.a. Freist 1. novembur og 15. mars, byrjar í januar og august. Gevur atgongd til heilsurøktara. SØK INN. EITT ÁRA ARBEIÐSROYNDIR VIÐ RØKT, TAK STYTTA ÚTBÚGVING!
HEILSURØKTARI
Lær um likamliga/sálarliga sjúkrarøkt og umsorgan, við endurmenning, heilsufremjan og sjúkufyribyrging sum endamál. Skift ímillum skúlagongd í Suðuroy og starvsvenjing kring landið. Varir 22 mánaðir. Arbeið á sjúkrahúsi, í eldraøkinum og á øðrum heilsufakligum stovnum. Freist: 1. novembur, byrjar í mars. SØK INN.
NÁMSFRØÐIHJÁLPARI
Lær at arbeiða við uppgávum innan námsfrøði og umsorg, á dagstovna- skúla og almannaøkinum. Skift ímillum skúlagongd í Suðuroy og starvsvenjing kring landið. Varir 24 mánaðir. Byrjar heystið 2020. Freist 15. mars. SØK INN
Ofta spurdir spurningar
Alt um at flyta, peningastuðul, frítøku, bústað, fjarundirvísing o.l.


text:
Tiltøkini ímóti corona verða longd
corona20-03-2020 - 18:09 - Jóanis Albert Nielsen
Tiltøkini, sum vóru sett í verk fyri átta døgum síðan fyri at tálma og basa coronasmittuni, verða galdandi fram til eftir páskir – til og við annan páskadag, 13. apríl 2020.
Tað vil siga, at tey, sum kunnu, skulu framhaldandi arbeiða heima. Skúlar, dagstovnar og aðrir stovnar fara framhaldandi bert at hava opið fyri teimum, ið hava mest fyri neyðini. Og fólk verða framhaldandi biðin um at fara í sóttarhald, um tað er illgruni um smittuspjaðing.
- Lurtið eftir tilmælunum, og virðið tey. Tú, eg og øll onnur skulu taka hetta í størsta álvara fyri at draga smittugongdina so langt út sum tilber, segði løgmaður á tíðindafundi seinnapartin.
80 fólk eru staðfest smittað higartil, og trý av teimum staðfest frísk aftur. Og sum støðan er nú, eru myndugleikarnir varliga bjartskygdir um gongdina. Gott trý prosent av samlaða fólkatalinum í Føroyum eru kannað, og tað er munandi meira enn í øðrum londum. Tað er helst eisini orsøkin til, at føroyska talið av smittaðum fólkum er lutfalsliga hægri enn í øðrum londum.
Tiltøkini hjá landsstýrinum byggja á eina einfalda grundreglu.
”Vit gera nógv heldur enn lítið. Vit binda um heilan fingur. Hetta krevur ómetaliga nógv av okkum øllum, og í heilsuverkinum og aðrastaðni taka fólk stór tøk í hesum døgum. Allastaðni renna starvsfólk skjótt, laga seg skjótt til broytingar og finna loysnir heldur enn avbjóðingar;” segði Bárður á Steig Nielsen, løgmaður, sum eisini takkaði øllum teimum, sum taka tilmælini í størsta álvara.


text:
Føroya Váðaráð hevur í samstarvi við Det Systemiske Risikoråd í Danmark gjørt eina greining av kapitalkrøvunum til føroysku peningastovnarnar. Niðurstøðan er, at kapitalkrøvini til føroysku peningastovnarnar eru hóskandi. Omaná kapitalkrøvini kemur eitt NEP-krav. Um NEP-kravið hjá peningastovnunum hevur ringar avleiðingar fyri føroyska búskapin, verður møguligt at leingja tíðina fyri, nær NEP-kravið skal vera uppfylt.
Kapitalkrøvini til peningastovnarnar kunnu sigast at vera í tveimum: sjálvi kapitalkrøvini (eginpeningur) og NEP-kravið. Kapitalkrøvini fevna um solvenskravið og kapitalbuffarnir. Kapitalbuffarnir eru fýra í tali.
Niðurstøðan av greiningini er, at kapitalkrøvini til føroysku peningastovnarnar eru á einum hóskandi støði.
Omaná kapitalkrøvini kemur NEP-kravið. Hetta skal tryggja, at fer ein SIFI-banki á húsagang, skal hann kunna endurstovnast við at leggja um NEP-kapitalin til eginkapital hjá bankanum. NEP-kapitalurin skal vera so stórur, at hann við eini umlegging tryggjar bankanum so mikið av kapitali, at samfelagið og kundarnir hava álit á bankanum.
Fíggjareftirlitið ásetir NEP-kravið til peningastovnarnar í danska ríkinum. Fíggjareftirlitið ásetir NEP-kravið fyri hvønn peningastovn sær, men hevur givið ábending um, at SIFI-bankar fáa eitt NEP-krav, ið svarar til kapitalkrøvini (solvensin og kapitalbuffararnar). Bankar, sum ikki eru SIFI, fáa eitt NEP-krav á 3,5 til 6%. Suðuroyar Sparikassi, sum ikki er SIFI-banki, og BankNordik hava fingið at vita teirra NEP-krav, meðan NEP-kravið til Betri Banka og Norðoya Sparikassa ikki er ásett enn.
Samanborið við danskar, og ikki minst aðrar útlendskar SIFI-bankar, eru føroysku SIFI-bankarnir sera lítlir. Men um ein banki verður tilnevndur SIFI-banki, verður avgerðin tikin við eini samanbering við støddina av búskapinum, har bankin virkar, í huga. Eingin ivi er um, at bæði Betri Banki og BankNordik eru SIFI-bankar í føroyska búskapinum. Fer ein av hesum bankum á húsagang, fær tað ógvusligar avleiðingar fyri allan búskapin. Men við tað at føroysku SIFI-bankarnir eru lutfalsliga lítlir, er tað meira kostnaðarmikið hjá teimum at læna kapital á altjóða lánimarknaðinum fyri at uppfylla NEP-kravið. BankNordik og Betri Banki koma tískil møguliga at fíggja NEP-kravið umvegis yvirskot.
Í løtuni er eingin ábending um, at herdu kapitalkrøvini til føroysku peningastovnarnar hava havt við sær minkandi útlán. Kapitalkrøvini eru tó herd í einum tíðarskeiði við búskaparligari framgongd. Um NEP-kravið hevur ringar avleiðingar við sær á føroyska búskapin, eitt nú við at vinnulívið ikki fær neyðug lán, so fer danska váðaráðið at mæla stjórnini til at leingja tíðarskeiðið, ið krevst fyri at lúka NEP-kravið. Sum nú er skal NEP-kravið vera uppfylt í 2025.
Altjóða fíggjarkreppan í 2008 hevur ført við sær, at krøvini til peningastovnarnar eru vorðin herd munandi fyri at gera bankageiran sterkari. Kapitalkrøvini eru tí nú í størri mun við til at tryggja fíggjarliga støðufestið. Møguligir kostnaðir hjá peningastovnum og kundum teirra av, at kapitalkrøvini eru vorðin strangari, mugu samanberast við ta sannroynd, at bankageirin er vorðin sterkari og er tí betur førur fyri at standa ímóti fíggjarligum kreppum, sum søguliga hava kostað føroyska samfelagnum.
Tú kanst lesa alla greiningina hjá føroyska og danska váðaráðnum her.


text:
##med2##
VÍF vann sær eitt sera gott stig við javnleiki 29-29 móti Neistanum á heimavølli í kvøld.
Tað eina stigið merkir, at VÍF hevur 21 stig, og nú kunnu ikki bæði KÍF og StÍF fara framum VÍF. StÍF og KÍF sum eru á 17 stigum møtast innanhýsis 22. mars.
Í steðginum var Neistin á odda 19-13, og var Neistin tað betra liðið í fyrra hálvleiki. VÍF fekk betri skil á serliga verjuspælið hjá sær í seinna hálvleiki, og tað tryggjaði teimum at enda eitt sera týdningarmikið stig.
Á ljóðfíluni ber til at hoyra frá FM1:
1) Hoyr Sjúrð H. Hoydal, frásøgumann hjá FM1 siga frá dramatiska dystarendanum tá Julian Olsen tryggjaði VÍF javnleik heilt móti dystarenda.
2) Hoyr Sjúrð og viðmerkjaran hjá FM1 í kvøld, Inga Olsen taka samanum avrikið hjá báðum liðunum í kvøld.
3) Hoyr samrøðu Sjúrður gjørdi við Dánjal Ragnarsson, ið gjørdist toppskjútti hjá Neistanum við 10 málum. Ein sigur hevði verið betur fyri Neistan, men Dánjal staðfestir, at eitt stig er so munandi betri enn einki, og nú eru tvey stig niður til KÍF og StÍF. Neistin hevur Team Klaksvík á heimavølli sunnukvøldið, og kann tá leggja munandi sjógv niður til hini bæði liðini.
4) Hoyr samrøðu Sjúrður gjørdi við Andrias Eriksen hjá VÍF, ið fegnast stórliga um tað eina stigið sum fekk VÍF innum hálvfinalu-málstrikuna.
##ms##


text:
- Tíðindi, mentan og ítróttur
Fíggjarligt Støðufesti vil burtur úr Eik Banka
Kanska endar ósemjan í gerðarrætti, skrivar Berlingske Business.
Tá Fíggjarligt Støðufesti yvirtók kollsiglda Eik Banka í 2010, setti Fíggjarligt Støðufesti tvær milliardir krónur í bankan.
Seinni vórðu 70 prosent av Eik seld TF Holding fyri tilsamans 572 milliónir kr.
Vilja hava pening aftur
Síðani hevur gingið væl í bankanum, Eik hevði góðar 100 milliónir krónur í avlopi í fjør, men aðalfundinum í apríl ár varð samtykt, at vinningsbýtið fyri í fjør skal verða 60 milliónir kr.
Tað er er nógv minni, enn Fíggjarligt Støðufesti hevði væntað, sigur Henrik Bjerre-Nielsen, stjóri í Fíggjarligum Støðufesti, við Berlingske Business.
- Vit royna at sleppa av við okkara part í bankanum, og vit vilja hava nakað av peninginum, sum vit settu í Eik, aftur. Tí halda vit, at tey hevði verið eitt gott hugskot, at vit fáa størri vinningsbýti, enn bankin ætlar, sigur hann við Berlingske Business.
Royna at finna loysn
Fær Fíggjarligt Støðufesti millum 250 og 300 milliónir krónur fyri síni 30 prosent, hevur Eik Banki kostað Fíggjarligum Støðufesti í minsta lagi 1,1 milliard kr.
Gunnar Liða, nevndarformaður í TF-Holding, sum eisini er nevndarlimur í Eik Banka, sigur við Berlingske Business, at nevndin heldur tað vera ráðiligt at gjalda 60 milliónir kr. í vinningsbýti.
Nevndarformaðurin í Eik, Torben Nielsen, vil ikki siga, um 60 milliónir er rætta upphæddin at rinda í vinningsbýti. Hann sigur, at hann sum nevndarformaður hevur roynt at finna eina loysn, sum aðalfundurin kundi taka undir við.
Sí eisini


text:
Hví er tað umráðandi at tinglýsa?
Rættindi yvir fasta ogn skulu tinglýsast fyri at verða galdandi móti avtalum um ognina og rættaratsókn. Hetta er eitt nú, um seljarin selur ognina 2 ferðir. Tað er tí umráðandi at fyrsti keypari fær tinglýst sín rætt til ognina, so hesin rættur ikki verður mistur, um nú 2. keypari fær tinglýst sín rætt fyrst. Skjøl skulu tinglesast fyri at tryggja síni rættindi móti triðja fólki. Hetta kann standast av, at sama ogn verður seld tvær ferðir, ella onnur avtalað verður gjørd við annan persón.
Brúksrættur
Brúksrættur er avmarkaður rættur til at ráða yvir, eitt nú fastari ogn. Brúksrættur kann avtalast ella vera galdandi sum liður í almennum reglum. Dømi uppá brúksrætt er leiga av fastari ogn. Munurin millum ein brúksrætt og ein ognarrætt er, at brúksrættur er avmarkaður í tíð og/ella vavi.
Servituttur
Ein servituttur gevur rætt til at ráða yvir eini fastari ogn í avmarkaðum vavi.
Hvat er ein hjúnarsáttmáli?
Ein hjúnasáttmáli er ein avtala millum hjúnafelagarnar um ognarviðurskiftini, ið skulu vera í hjúnabandinum. Um hjúnasáttmáli ikki verður gjørdur er alt felags ogn. Tað vil siga, at øll ogn verður deild við deyða ella hjúnaskilnað. Hjúnafelagarnir kunnu við hjúnasáttmála avtala, at tað skal vera serogn í hjúnabandinum. Tær ognirnar, ið eru undir serognini verða ikki deildar við deyða ella hjúnaskilnað.
Kostnaður fyri váttanir, avrit av skjølum o.a
Fyri váttanir, avskriftir, útskriftir, fotoavrit ella líknandi er kostnaðurin 50 kr.
Kæra
Kærumál skulu reisast innan 4 vikur. Kærufreistin er roknað frá tí degi, viðkomandi hevur fingið frásøgn um avgerðina. Viðmerking um kæru verður beinanvegin førd inn í dag- ella tingbókina.
Dagbók
Dagbókin er ein listi av skjølum til eina ávísa ogn, ið eru send inn til tinglýsing. Hesi eru tó enn ikki viðgjørd og sett inn í tingbókina.
Tingbók
Tingbókin er almenn. Her verða rættindi yvir fasta ogn skrásett, so sum eigaraviðurskifti, byrður, servituttir, veð og annars lóghald og úttøka um sovorðin eru.
Søgan, lógin og hagtøl
Tinglýsingin hevur verið fyrisitin av danska Domstolsstyrelsen fram til 2006. Tann 1. februar 2006 kom tinglýsingin undir Innlendismálaráðið, fyri síðani 1. juni 2007 at gerast ein partur av Umhvørvisstovuni. Virksemið hevur sum endamál at føra øll skjøl inn í dagbók og tingbók eftir føstum reglum, serliga samsvarandi løgtingslóg um tinglýsing frá 16. august 1962.
Inngjaldið av tinglýsingargjøldum varð í 2008 broytt soleiðis, at inngjaldið fór frá at hava verið tengt at játtanini til tinglýsing til at fara beinleiðis í landskassan. Løgtingslógirnar, Løgtingslóg nr. 76 frá 17. mai 1994 um tinglýsingargjøld v.m. og Løgtingslóg nr. 8 frá 28. februar 2006 um tinglýsingaravgjald, vórðu broyttar 2. og 10. juni 2008. Tinglýsingargjaldið hækkaði úr kr. 100 upp í kr. 1000. Samstundis var eisini broytt at lániskjøl skuldu rinda 0,5 % av veðtryggjaðu upphæddini í tinglýsingaravgjaldi. Hetta merkir, at lániskjøl nú eru javnsett við ognarheimildarskjøl (t.d. skeytir) í sambandi við útrokningina av tinglýsingaravgjaldinum.Tinglýsingaravgjaldið hækkaði úr 0,5 % upp í 1,0 % frá 1. januar 2016. Hækkingin hevur tó ikki virknað fyri avtalur, sum eru gjørdar frammanundan 1. januar 2016, og sum eru latnar tinglýsingarstovuni til tinglýsingar innan 1. februar 2016 (Løgtingslóg nr. 8 frá 28. februar 2006 um tinglýsingaravgjald, sum seinast broytt við løgtingslóg nr. 156 frá 23. desember 2015).
Skjøl skulu latast inn í seinasta lagi kl. 12.00
Øll skjøl, sum skulu tinglýsast, verða at senda til Umhvørvisstovuna og samstundis skal peningur fylgja við ella kvittan frá peningastovni. Móttøkan á Umhvørvisstovuni tekur ímóti Visa korti.
Kontonnummar sum peningur kann flytast á
P/F Betri Banki 9181 - 1752911
P/F Bank Nordik 6460 - 1725221
Vilt tú vita meira um tinglýsing, ring tlf 358020, ella send okkum ein teldupost til tinglysing@us.fo


text:
Rættleiðing - samtykt á dagstovnaøkinum
1. november 2019
Tað verður við hesum boðað frá, at Sambandsflokkurin og Javnaðarflokkurin í Tórshavnar Býráð ikki taka undir við samtyktini hjá býráðsmeirilutanum, um at seta á stovn eina eindarleiðslu á dagstovnaøkinum.
Í tíðindaflutninginum verður sagt, at Tórshavnar Býráð hevur samtykt at seta á stovn eindarleiðslu. Hetta er IKKI RÆTT - tað er býráðsmeirilutin, sum telur 7, nevnliga Tjóðveldisflokkurin, Fólkaflokkurin og Framsókn, sum hava samtykt at stovna eindarleiðslu.
Vit í minnilutanum, sum eru 6, umboðandi Sambandsflokkin og Javnaðarflokkin, taka IKKI undir við eindarleiðslu.
Vit meta ikki, at tíðindaflutningurin er objektivur ella rættur, tá sagt verður, at Tórshavnar Býráð hevur samtykt hetta málið, og serliga ikki, tá meirilutasamtyktin byggir á minsta fleirtal, sum kann verða í býráðnum, út av 13 býráðslimum.
Sambandsflokkurin og Javnaðarflokkurin í Tórshavnar Býráð
RN
Aftur


text:
Kvinnurnar í gongd aftur
Í vikuni hava 07 Vestur og Silva longt sáttmálan, so success-venjarin frá í fjør tekur enn eitt ár við róðrið. Leygardagin kl. 9 verður so eisini ársins fyrsta venjing hjá kvinnunum. Og, sum tað eigur at verða, byrja tær venjingina við morgunmati, góðari samveru og kunning.
"Vit hava dygdarleikarar heilt úr U11", sigur Silva, og heldur fram at "vit eiga at geva øllum gentunum í økinum møguleikan at røkka sínum dreymum".
"Vit vita at tað er langur vegur upp í toppin fyri eitt heilt ungt felag í kvinnufótbólti, men, fyri evnaríkar leikarar og serliga tær, ið velja fótbólt sum sína ítróttargrein, kann alt lata seg gera. Vit hava eisini venjarar og foreldur á gentusíðuni, sum stremba eftir at leggja alt til rættis fyri núverandi og komandi árgangir."
"Og sjálvandi droyma vit eisini um, at um nøkur ár, at kunna bjóða øllum teium allar bestu vágadamunum, sum í dag spæla um medaljur í Betri Deildini og á landsliðinum, vestur aftur at leika við okkum", sigur Silva at enda.
Leygardagin verður so sett hol á, og allar, sum hava hug at leika við kvinnum og old girls í ár eru vælkomnar, umframt at gentur U16 og U13, meira enn gjarna kunnu verða við.
Skráin
9:00 morgunmatur
9:45 stutt framløga um komandi ár
10:15 venjing
11:00 liðugt